ALOR SETAR, 8 April- Kajian komprehensif akan dilaksanakan bagi memperhalus pelaksanaan inisiatif Rahmah yang diperkenalkan  penghujung Januari  lalu.Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata empat hingga enam bulan selepas inisiatif itu dilaksanakan adalah tempoh yang tepat untuk kajian tersebut.Ia dijangka bermula selepas Aidilfitri ini bagi meneliti penambahbaikan yang boleh dibuat pada masa hadapan.Katanya penambahbaikan itu termasuklah meneliti bentuk bantuan  yang bersesuaian melalui inisiatif Menu Rahmah  kepada peniaga gerai dan restoran yang  tidak mencapai keuntungan atau jualan yang diharapkan.Dalam kajian tersebut seramai 1,500 peserta Menu Rahmah akan ditemu bual di seluruh lokasi yang terdapat Menu Rahmah."Kita akan dapatkan perincian yang lebih bertanggungjawab jadi barulah kita dapat kenal pasti nanti segmen yang mana atau lokasi yang mana di mana tempat itu."Apakah menu yang mereka tawarkan itu mendapat sambutan atau tidak  itu pun penting untuk kementerian mendapat fakta yang lebih bertanggungjawab tentang isu-isu yang dilaporkan oleh media," kata Salahuddin dalam sidang media selepas majlis penyampaian sumbangan Wakalah Syarikat Koporat Suruhanjaya Syarikat Malaysia SSM berjumlah RM100,000 kepada 500 asnaf di sini.

(Datuk Seri Salahuddin berkata Keberkesanan inisiatif Rahmah dikaji semula)

Beliau berkata seramai  1,148 peniaga bazar Ramadan yang ditemu bual setakat ini memaklumkan bahawa berlaku peningkatan hasil jualan terhadap perniagaan mereka menerusi Menu Rahmah.Hasil kajian menunjukkan berlaku  63% peningkatan hasil jualan, 69% peningkatan pelanggan dan 70% peningkatan keuntungan.Manakala peniaga lain mendapat  keuntungan tetapi tidak pada kadar yang mereka harapkan.Setakat ini  lebih 15,000 premis menyahut kempen menyertai Menu Rahmah.


ALOR SETAR, 8 Mac- Kerajaan menyasarkan 20,000 usahawan golongan B40 dan pelajar Institusi Pengajian Tinggi (IPT) mendaftar dalam Skim Pendaftaran Perniagaan Percuma (SPPP) sehingga penghujung tahun ini.Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata  setakat hari ini pendaftaran mencecah 66% iaitu 13,255 usahawan.Kempen berterusan akan dilaksanakan bagi menggalakkan lebih ramai mendaftar secara percuma termasuk pendaftaran menerusi kaunter.Selain itu kerjasama akan dilaksanakan dengan kementerian lain seperti Kementerian Pembangunan Usahawan dan Koperasi serta Kementerian Belia dan Sukan untuk menyediakan kurusus jangka pendek dan panjang bagi membimbing usahawan muda yang mendaftar melalui SPPP."Kita masih menjalankan kempen-kempen supaya ramai yang menyertai. Insya-Allah bilangan mereka lebih  20,000. Galakkan org muda dan pelajar ceburi bidang ini," kata Salahuddin dalam sidang media selepas merasmikan dan menyampaikan sumbangan Wakalah Syarikat Koporat Suruhanjaya Syarikat Malaysia (SSM) kepada 500 asnaf di sini.

(Datuk Seri Salahuddin berkata 20,000 usahawan B40, pelajar IPT disasar daftar SPPP)


Program Singgah Sahur beri penghargaan, sokongan moral kepada polis

RANTAU, 8 April- Program Singgah Sahur Bersama Persatuan Keluarga Polis (PERKEP) Negeri Sembilan dihadiri oleh Ketua Polis Negeri Sembilan, Deputi Komisioner (DCP) Datuk Ahmad Dzaffir Mohd. Yussof Beliau menyantuni dan bersahur bersama warga Balai Polis Mambau, Kuala Sawah dan Rantau.Program tersebut bertujuan memberi penghargaan dan sokongan moral kepada mereka yang berkorban masa dan tenaga dalam melaksanakan tugas dan tanggungjawab yang diamanahkan.Beliau turut menyampaikan sumbangan ‘juadah sahur’ PERKEP Negeri Sembilan kepada semua petugas-petugas di Ibu Pejabat Polis (IPK) Negeri Sembilan dan Ibu Pejabat Daerah (IPD) Seremban.

Program diakhiri dengan sesi bersahur dan solat Subuh bersama pelajar Tahfiz Maahad Tahfiz Al-Quran Al-Falah, Kuala Sawah.Turut hadir Timbalan Ketua Polis Negeri Sembilan,Senior Asisten Komisioner, Abd Khalid Othman.


Bekalan telur ayam cukup di seluruh negara

KOTA KINABALU, 8 April- Bekalan telur ayam adalah mencukupi di seluruh negara, khususnya sepanjang bulan Ramadan hingga Hari Raya Aidilfitri.Hanya beberapa kawasan di Pahang dilaporkan mengalami kekurangan bekalan berdasarkan laporan diterima Kementerian Pertanian dan Keterjaminan Makanan (KPKM) setakat ini. Hasil siasatan mendapati, antara faktor penyebabnya ialah kaedah agihan bekalan telur ayam.Timbalan Menterinya, Chan Foong Hin memaklumkan, kementerian telah mengarahkan Lembaga Pemasaran Pertanian Persekutuan (FAMA) melakukan intervensi pasaran bagi memastikan kekurangan bekalan telur dapat dibendung."Ada tempat yang ada pengeluar telur dan ayam, ada tempat yang tidak ada," katanya.Antara inisiatif KPKM mengatasi isu kekurangan bekalan adalah membuat pembelian terus daripada pengusaha dan petani melalui FAMA yang kemudian akan diagihkan melalui kedai-kedai milik KPKM seperti Agro Bazar.

(Menteri Pertanian dan Keterjaminan Makanan (KPKM), Chan Foong Hin)

Kerajaan juga membawa baka ayam mencukupi sebulan lebih awal dalam usaha memastikan bekalan mencukupi ketika perayaan ini.Tambah beliau, kekurangan telur Gred A hingga Gred D yang merupakan barang di bawah kawalan harga berbanding telur Omega dan Selenium, ia berlaku kerana terdapat pengusaha mengurangkan pengeluaran bekalan kerana timbul kerisauan berhubung subsidi.Beliau ditemui RTM selepas Majlis Semarak Ramadan di Pusat Konvensyen Antarabangsa Sabah (SICC), di sini.


Rumah Terbuka Aidilfitri Melaka pada raya ke-4

KUALA SUNGAI BARU, 8 April- Rumah terbuka Aidilfitri peringkat negeri Melaka akan diadakan pada Syawal ke-4, 25 April di Pusat Dagangan Antarabangsa Melaka (MITC).Ketua Menteri, Datuk Seri Ab Rauf Yusoh berkata, ia diadakan bermula pukul 8.00 malam sehingga 12.00 tengah malam.Penganjuran rumah terbuka di kesemua 28 Dewan Undangan Negeri (DUN) Melaka tetap diteruskan mengikut jadual yang akan dikongsikan menjelang Aidilfitri nanti."Di jemput semua rakyat Melaka datang meraikan hari raya negeri Melaka di MITC pada pukul 8.00 malam sehingga 12 tengah malam.

"Di DUN-DUN akan berjalan seperti biasa, dijadualkan program meraikan hari raya dengan majlis rumah terbuka dan perhubungan negeri akan meraikan semua majlis di peringkat negeri di rumah pengerusi perhubungan negeri dan dijadikan sebagai Rumah Terbuka Aidilfitri Perhubungan UMNO Peringkat Negeri Melaka," katanya.

(Ketua Menteri Melaka, Datuk Seri Ab Rauf Yusoh)

Beliau berkata demikian ketika ditemui selepas penyampaian sumbangan Majlis Tautan Kasih 2023 di Universiti Melaka, di sini.Majlis turut dihadiri Yang di-Pertua Negeri, Tun Mohd Ali Mohd Rustam.Tambahnya, Rumah Terbuka Aidilfitri Perhubungan UMNO Peringkat Negeri Melaka juga akan diadakan, namun ia akan diberitahu kemudian.


MAVCOM lulus 43 peratus lebih banyak penerbangan tambahan perayaan

KUALA LUMPUR, 8 April- Suruhanjaya Penerbangan Malaysia (MAVCOM) meluluskan 43 peratus lebih banyak kapasiti penerbangan tambahan bagi musim perayaan Aidilfitri tahun ini.Ini menjadikan 527 penerbangan tambahan telah diluluskan bagi menampung permintaan tinggi mereka yang ingin pulang ke kampung halaman.Kementerian Pengangkutan (MOT) dalam satu kenyataan memaklumkan, pihaknya dan MAVCOM telah mengambil langkah proaktif dengan mengalakkan syarikat-syarikat penerbangan untuk menawarkan harga penerbangan secara berpatutan. "Penetapan harga tiket pula dibuat berdasarkan mekanisme dinamik, di mana pembeli awal boleh mendapat harga berpatutan apabila masih banyak lagi tiket yang belum terjual."Namun harga boleh menjadi mahal apabila baki tiket semakin berkurangan di pasaran", menurut kenyataan itu.

Selain, meluluskan semua permintaan kapasiti tambahan oleh syarikat penerbangan yang menawarkan tambang tetap ke destinasi-destinasi utama dalam Malaysia.MAVCOM turut meluluskan penerbangan-penerbangan tambahan lain untuk memastikan ketersediaan tempat duduk yang lebih tinggi dalam menangani peningkatan permintaan dan memastikan harga penerbangan berpatutan.Pihak Malaysia Airlines Berhad (MAB), juga telah bersetuju untuk meningkatkan kapasiti penerbangannya. "Ini termasuk 40 penerbangan berjadual MAB akan menggunakan pesawat berbadan lebar Airbus A330 (wide-body) bagi menampung permintaan bagi sektor Kuala Lumpur ke Kuching dan Kuala Lumpur ke Kota Kinabalu", menurut kenyataan itu.


RM35 juta dana tambahan Program K2K, manfaat 50,000 warga PPR

(Perdana Menteri Datuk Seri Anwar Ibrahim (tengah) ketika gimik Majlis Pelancaran Program Kita-Untuk-Kita)

SHAH ALAM, 8 April- Kerajaan memperuntukkan sebanyak RM35 juta dana tambahan di bawah Program Kita-Untuk-Kita (K2K).

Perdana Menteri, Datuk Seri Anwar Ibrahim berkata ia bakal memberi manfaat kepada seramai 50,000 penghuni perumahan awam di sekitar Lembah Klang.

"Saya telah luluskan peruntukan untuk lif, jadi saya minta dipercepatkan dan diluluskan. Tentunya RM35 juta ini tambahan kerana saya luluskan, tertarik dengan apa yang dilakukan dan saya akan berbincang dengan penduduk."Saya akan membantu dalam memasarkan produk yang dipasarkan komuniti tempatan dan dari perkiraan  Kementerian Kewangan bila telah diluluskan akan memanfaatkan 50,000 orang telibat di PPR Lembah Klang Selangor dan Kuala Lumpur", katanya dalam Majlis Pelancaran Program Kita-Untuk-Kita (K2K).

(Perdana Menteri ketika ditemui media selepas Majlis PelancaranProgram K2K di PPR Kampung Baru Hicom Seksyen 26/BERNAMA)

Tambahnya, inisiatif pemerkasaan komuniti perumahan awam berkenaan juga akan diperluas ke peringkat negeri, selain peruntukan juga bakal melibatkan usaha khusus dalam aspek pendidikan.Program anjuran bersama Think City itu bertujuan memangkin sokongan terhadap komuniti perumahan awam  dan pengurusan bangunan bagi menangani cabaran sosial, ekonomi dan fizikal melalui empat strategi, iaitu pemerkasaan komuniti, pengurusan bersama komuniti, menambahbaik penjanaan pendapatan dan reformasi polisi.

Hadir sama, Menteri Besar Selangor, Datuk Seri Amirudin Shari dan Timbalan Menteri Pembangunan Kerajaan Tempatan, Akmal Nasrullah Mohd Nasir.


Nuzul al-Quran: Rewang Sahur meriahkan sambutan

(Dato' Seri Amirudin Shari menyampaikan sumbangan kepada pelajar/Fb MB Selangor)

KLANG, 8 April- Menteri Besar Selangor, Dato' Seri Amirudin Shari bersahur bersama-sama 300 pelajar Yayasan Selangor menerusi program Rewang Sahur dan sambutan Nurul al-Quran, pagi tadi.Beliau yang juga pengerusi Ahli Lembaga Pemegang Amanah Yayasan Selangor dalam ucapannya berkata, program itu sebagai tanda mengingati turunnya al-Quran dan mendekatkan diri dengan Allah SWT.

(Dato Seri Amirudin Shari bersahur bersama-sama pelajar Yayasan Selangor menerusi program Rewang Sahur dan sambutan Nurul al-Quran, pagi tadi/Fb MB Selangor)

Menteri Besar tiba kira-kira pukul 4.30 pagi di asrama Yayasan Selangor Klang disambut pelajar yang diketuai Ketua Pegawai Eksekutifnya, Eddie Ahmad Khodzali.Dalam majlis sama, Amirudin turut menyampaikan sumbangan berbentuk makanan dan duit raya kepada pelajar berkenaan.Beliau juga menunaikan solat Subuh berjemaah selain mengikuti kuliah bertajuk Hikmah Nurul al-Quran yang disampaikan penceramah PU Amin.


PM hadir ke Majlis Pelancaran Program K2K

SHAH ALAM, 08 April- Perdana Menteri, Datuk Seri Anwar Ibrahim hadir ke Majlis Pelancaran Program Kita-Untuk-Kita (K2K) di Pangsapuri Projek Perumahan Rakyat, Kampung Baru HICOM.Program K2K bertujuan memangkin sokongan terhadap komuniti perumahan awam dan pengurusan bangunan bagi menangani cabaran sosial, ekonomi dan fizikal melalui empat strategi, iaitu pemerkasaan komuniti, pengurusan bersama komuniti, menambahbaik penjanaan pendapatan dan reformasi polisi.Seramai 30,000 penduduk di 10 buah PPR bakal menerima manfaat di bawah program K2K.Hadir sama, Menteri Besar Selangor, Datuk Seri Amirudin Shari, Timbalan Menteri Pembangunan Kerajaan Tempatan, Akmal Nasrullah Mohd Nasir.

(Perdana Menteri hadir ke Majlis Pelancaran Program K2Kdi Pangsapuri Projek Perumahan Rakyat, Kampung Baru HICOM)


Nuzul Al-Quran: PM seru umat islam banyakkan baca Al-Quran

KUALA LUMPUR, 8 April - Perdana Menteri, Datuk Seri Anwar Ibrahim menyeru umat Islam untuk memperingati peristiwa Nuzul Al-Quran dengan memperbanyakkan bacaan Al-Quran.

Perdana Menteri menerusi catatan di Facebook beliau bersempena Nuzul Al-Quran yang disambut hari ini berkata, kitab suci yang diturunkan pada bulan Ramadan itu mengandungi mesej yang sarat dengan petunjuk yang meluruskan perbedaan antara yang haq dan batil.

Beliau berkata, ia juga sebagai satu bentuk kesyukuran atas turunnya mukjizat Allah SWT yang menjadi sumber kekuatan dan kejayaan umat kelak.

"Mudah-mudahan mukjizat agung ini akan memberikan syafaat kepada kita semua di akhirat kelak, Insya-Allah," katanya.

Anwar berkata dalam bulan Ramadan juga terdapat peristiwa besar seperti Perang Badar pada tahun kedua Hijrah dan pembukaan Kota Makkah pada tahun kelapan Hijrah.

"Ini menunjukkan siri peristiwa dalam bulan Ramadan ini penting dan strategik dalam konteks sejarah perjuangan dakwah Rasulullah SAW," katanya.

Nuzul Al-Quran merujuk kepada peristiwa turunnya ayat Al-Quran pertama kepada Nabi Muhammad SAW pada malam Jumaat, 17 Ramadan di Gua Hira, Makkah iaitu tahun ke-41 keputeraan baginda.


Inisiatif BRI China bukan perangkap hutang kepada Malaysia - Loke

KUANTAN, 8 April - Pelaburan China di Malaysia menerusi Inisiatif Jalur dan Laluan (BRI) tidak akan mengakibatkan negara termasuk dalam 'perangkap hutang' negara berkuasa besar itu.Menteri Pengangkutan, Anthony Loke Siew Fook sebaliknya berkata pembiayaan China dalam projek berskala besar seperti Rangkaian Rel Pantai Timur (ECRL), Taman Perindustrian Malaysia-China Kuantan (MCKIP) dan Terminal Laut Dalam Pelabuhan Kuantan perlu dilihat sebagai kerjasama dua hala yang strategik.

"Ini merupakan satu pilihan kerajaan, jadi bila kita tandatangan satu satu perjanjian itu, komitmen kita, kena ambil tanggungjawab. "Sudah tentu apabila kita mahu laksanakan satu-satu projek, dia sudah tentu ada kelebihan, jadi dia tidak bolehlah dilihat bahawa ini seolah-olah satu perangkap untuk kita hutang kepada mana-mana pihak atau negara China," katanya pada sidang media selepas majlis Ulang Tahun ke-10 Taman Perindustrian Kuantan Malaysia-China (MCKIP), di sini.Beliau berkata demikian ketika ditanya mengenai kenyataan media Barat berkaitan amaran 'perangkap hutang' kepada negara membangunkan infrastruktur mereka melalui BRI yang dipromosi China sejak tahun 2008.


COVID-19: Kluster pendidikan, KPM ambil langkah intervensi

SHAH ALAM, 8 April - Kluster COVID-19 melibatkan 11 institusi pendidikan di bawah Kementerian Pendidikan (KPM) masih dalam keadaan terkawal.Menteri Pendidikan, Fadhlina Sidek berkata pihaknya memantau rapat perkara itu dengan nasihat dan saranan Kementerian Kesihatan (KKM).

"Kita memang pantau rapat dengan pihak KKM dan juga bahagian sekolah dan juga kita sudah menyediakan beberapa pelan intervensi sekiranya berlaku apa-apa kes termasuk bilik isolasi dan juga peringatan kepada guru dan pelajar mengenai peningkatan kes COVID-19 ini," katanya selepas program Jerayawara Pendidikan Madani di Glenmarie Hotel Golf & Resort, di sini.KKM sebelum ini menyarankan sektor pendidikan melakukan saringan susulan 11 daripada 18 kluster COVID-19 yang dilaporkan pada minggu epidemiologi ketujuh, 2023 adalah kluster pendidikan.Ketua Pengarah Kesihatan, Tan Sri Dr. Noor Hisham Abdullah memaklumkan enam kluster itu melibatkan institusi pendidikan KPM iaitu tiga kolej dan masing-masing satu sekolah agama menengah, sekolah berasrama penuh dan sekolah menengah.Lima kluster lain pula melibatkan empat maktab dan satu taska.Tambah Fadhlina, kementerian belum membuat sebarang penetapan untuk mewajibkan saringan berkenaan.Beliau turut menasihatkan ibu bapa untuk memantau pergerakan anak mereka terutama ketika musim perayaan Aidilfitri kelak.“Wabak COVID-19 ini sudah lama dan semua pihak mengetahui faktor jangkitan dan langkah mencegahnya.“Justeru, semua pihak terutama ibu bapa pelajar perlu memastikan anak yang bergejala atau tidak sihat supaya membuat saringan sebelum hadir ke sekolah,” katanya.


AUKU tidak perlu dimansuh secara keseluruhan - PM

SHAH ALAM, 8 April - Akta Universiti Kolej Universiti (AUKU) 1971 perlu dipinda pada perkara-perkara tertentu seperti kebebasan mahasiswa dan akademik berbanding memansuhkannya secara keseluruhan.Perdana Menteri, Datuk Seri Anwar Ibrahim berkata ini kerana, akta tersebut perlu untuk menjaga dan mengawal institusi pengajian tinggi awam (IPTA) dan swasta (IPTS) dan peraturannya wajar dipatuhi serta dijadikan panduan.

Beliau berkata, kebebasan kegiatan mahasiswa dan akademik boleh diperhalusi dan perkara itu diserahkan kepada Menteri Pendidikan Tinggi, Datuk Seri Mohamed Khaled Nordin dan kementeriannya."Apa yang dibangkitkan tentang AUKU itu penting. AUKU ini, peruntukan tentang kebebasan kegiatan mahasiswa itu boleh diperhalusi atau akademik, profesor dan pensyarah boleh menulis dan memberikan pandangan termasuk kritikan,” katanya dalam sesi Dialog Bersama Majlis Perwakilan Pelajar (MPP) UiTM, di sini.Menteri Pendidikan Tinggi, Datuk Seri Mohamed Khaled Nordin menyatakan akan membentangkan pindaan Rang Undang-Undang (RUU) akta tersebut hujung tahun ini.Pindaan tersebut masih dalam proses draf dan hanya membabitkan seksyen 15 dan 16.


UMNO akan mohon rayuan Agong beri pengampunan kepada Najib

KUALA LUMPUR, 7 April - Majlis Kerja Tertinggi (MKT) UMNO hari ini membuat ketetapan untuk membuat rayuan pengampunan bagi bekas Presidennya, Datuk Seri Najib Tun Razak daripada Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah.Dalam satu kenyataan, Setiausaha Agung UMNO, Datuk Dr Asyraf Wajdi Dusuki memaklumkan keputusan sebulat suara tersebut dibuat pada mesyuarat bulanan MKT UMNO."Setelah diperincikan, MKT UMNO merafak sembah menjunjung kasih Ke Bawah Duli Yang Maha Mulia Seri Paduka Baginda dengan kerendahan diri, memohon ihsan Tuanku untuk mempertimbangkan pengampunan penuh buat Datuk Seri Najib sebagaimana kuasa yang diperuntukkan di bawah Perkara 42 (1) Perlembagaan Persekutuan.“Kami juga bersetuju untuk memohon menghadap bagi mempersembahkan warkah rayuan kepada Yang di-Pertuan Agong berserta dengan memorandum yang ditandatangani oleh seluruh kepimpinan UMNO daripada 191 bahagian termasuk Wanita dan sayap-sayap Pergerakan Pemuda dan Puteri UMNO,” kata beliau dalam kenyataan tersebut, hari ini.

(Setiausaha Agung UMNO, Datuk Dr Asyraf Wajdi Dusuki)

Tambah Asyraf, MKT UMNO mengambil maklum rasa dukacita dan keresahan ahli-ahli di akar umbi terhadap keputusan Mahkamah Persekutuan yang menolak permohonan Najib untuk menyemak semula sabitan dan hukuman penjara berhubung dengan kes SRC.Menurut beliau, keresahan itu berdasarkan keputusan yang dilihat tidak adil, seiring dengan kenyataan penghakiman yang dizahirkan oleh Hakim Besar Sabah dan Sarawak, Datuk Abdul Rahman Sebli yang mempengerusikan panel lima Hakim Mahkamah Persekutuan.


Pemuda UMNO hantar surat bantahan kutuk tindakan rejim Zionis

KUALA LUMPUR, 7 April - Surat bantahan akan dihantar secara rasmi kepada Kementerian Luar untuk menyatakan pendirian mengutuk sekerasnya tindakan rejim Zionis terhadap rakyat Palestin. Ketua Pergerakan Pemuda UMNO, Dr Muhamad Akmal Saleh menegaskan sokongan penuh akan terus diberi kepada rakyat Palestin dalam usaha membebaskan negara itu daripada terus dijajah. Beliau menjelaskan Malaysia kekal dengan pendirian tidak mengiktiraf kewujudan Israel sebagai sebuah negara.

(Ketua Pergerakan Pemuda UMNO, Dr Muhamad Akmal Saleh)

"Dan juga menggesa seluruh negara Islam untuk bersatu padu menentang keganasan dan kezaliman yang telah dilakukan oleh rejim Zionis kepada saudara kita di Palestin. Sudah-sudahlah rejim Zionis menyakiti saudara kita di Palestin. Ini isyarat yang jelas mereka ini perlu dihalang dengan secepat mungkin kerana kalau tidak dihalang makin menjadi-jadi. Kita rakyat Malaysia tidak akan berdiam diri melihat saudara-saudara kita dizalimi," kata beliau kepada pemberita selepas Himpunan Solidariti Bersama Palestin, di sini hari ini.Tambahnya, himpunan solidariti sedemikian akan dilancarkan oleh pergerakan pemuda UMNO bahagian secara berperingkat di seluruh negeri. Pada himpunan itu, bendera Israel turut dibakar sebagai simbolik menentang kekejaman rejim Zionis.


SWCorp, JAWI bekerjasama perluas program kebersihan masjid, surau

(Menteri Pembangunan Kerajaan Tempatan, Nga Kor Ming dan Menteri di Jabatan Perdana Menteri (Hal Ehwal Agama), Datuk Dr Mohd Naim Mokhtar menyaksikan pertukaran memorandum persefahaman antara SWCorp dengan JAWI/ Foto BERNAMA)

PUTRAJAYA, 7 April - Perbadanan Pengurusan Sisa Pepejal dan Pembersihan Awam (SWCorp) bekerjasama dengan Jabatan Agama Islam Wilayah Persekutuan (JAWI) bagi memperluas program kebersihan di 854 masjid dan surau di sekitar Wilayah Persekutuan.Kerjasama itu buat julang kali dijalin menerusi pemeteraian memorandum persefahaman (MoU) menerusi pelaksanaan beberapa inisiatif kebersihan berteraskan konsep 'Jihad Terhadap Kekotoran dan Pembaziran Makanan'Menteri Perumahan dan Kerajaan Tempatan, Nga Kor Ming berkata program tandas masjid dan surau bersih, menawan dan wangi (BMW) serta pembinaan Drive Thru Recycling Centre (DRTC) di kawasan masjid antara yang akan dilaksana.Selain itu, sekolah-sekolah seliaan JAWI juga akan dilibatkan dalam aktiviti dan pertandingan kitar semula, inisiatif pejabat dan premis JAWI Sifar Sisa dan perkongsian ilmu mengimarahkan alam sekitar dalam kursus pra- perkahwinan antara yang dirancang.

(Menteri Pembangunan Kerajaan Tempatan, Nga Kor Ming bersama Menteri di Jabatan Perdana Menteri (Hal Ehwal Agama) Datuk Dr Mohd Naim Mokhtar pada sidang media selepas majlis menandatangani memorandum persefahaman antara SWCorp dengan JAWI/ Foto BERNAMA)

"Usaha murni ini bukan sahaja menjalin kerjasama bukan sahaja mengeratkan silaturahim tetapi adalah satu usaha menunjukkan Kerajaan Perpaduan amat komited untuk melaksana segala dasar yang kita rancang, kami menganjurkan ceramah, kami memastikan supaya Malaysia bersih dan indah bakal menjadi realiti,"Beliau ditemui media selepas menyaksikan majlis menandatangani MoU tersebut yang turut disaksikan Menteri di Jabatan Perdana Menteri (Hal Ehwal Agama), Datuk Dr. Mohd Nai'm Mokhtar, di sini hari ini.MOU ditandatangani Pegawai Eksekutif SWCorp, Ismail Mokhtar dan Pengarah JAWI, Datuk Mohd Ajib Ismail.


8,193 calon hadir temu duga jawatan tetap KKM - SPA

PUTRAJAYA, 7 April- Suruhanjaya Perkhidmatan Awam Malaysia (SPA) telah melaksanakan urusan temu duga mulai 1 hingga 22 Mac 2023, selaras hasrat kerajaan untuk menyegerakan urusan pelantikan tetap Pegawai Perubatan Gred UD43, Pegawai Pergigian Gred UG41 dan Pegawai Farmasi Gred UF41 bagi tahun 2023.Menurut kenyataan, seramai 9,152 orang calon telah dipanggil temu duga untuk mengisi 4,914 kekosongan, dan seramai 8,193 calon yang hadir temu duga berkenaan.Jelas SPA,  pihaknya telah mengemukakan senarai nama calon yang hadir temu duga kepada Kementerian Kesihatan Malaysia (KKM) pada 31 Mac 2023 untuk semakan terperinci bagi memastikan semua calon yang dilantik memenuhi syarat khusus yang ditetapkan oleh KKM.

Syarat khurus itu hendaklah calon yang dilantik kontrak (Contract of Service) di KKM berdasarkan Surat Pekeliling Ketua Setiausaha KKM Bilangan 4 Tahun 2016, calon telah menamatkan latihan siswazah di dalam atau di luar negara, merupakan lantikan kontrak mulai tahun 2016 hingga 2020, tidak pernah meletak jawatan, tidak pernah ditamatkan perkhidmatan dan tidak pernah dikenakan tindakan tatatertib sepanjang tempoh kontrak, serta tidak pernah menolak tawaran pelantikan tetap."Baki calon yang memenuhi syarat khusus KKM tetapi tidak ditawarkan lantikan tetap pada sesi pengambilan kali ini akan dijadikan calon simpanan."Sekiranya terdapat kekosongan jawatan pada masa hadapan, calon-calon simpanan akan dilantik tetap, manakala calon yang tidak memenuhi syarat khusus tidak akan dilantik," menurut kenyataan itu.Keputusan temu duga berkenaan dijadualkan pada 17 April ini melalui e-mel, hebahan di portal rasmi dan Facebook rasmi SPA, manakala surat tawaran pelantikan tetap melalui Sistem Tawaran Pelantikan (MySTP) akan dikeluarkan pada 2 Mei ini.Sebarang pertanyaan boleh menghubungi Bahagian Pengambilan SPA menerusi talian 03-8091 9000.


Bantuan Aidilfitri pesawah, nelayan disalur Isnin ini

KUALA LUMPUR, 7 April- Pembayaran Bantuan Khas Kewangan Aidilfitri sebanyak RM200 kepada 240,000 pesawah dan 38,500 nelayan dibuat mulai Isnin ini.Kementerian Pertanian dan Keterjaminan Makanan berkata, bayaran itu akan dibuat kepada pesawah menerusi Lembaga Pertubuhan Peladang (LPP), Lembaga Kemajuan Pertanian Muda (MADA) dan Lembaga Kemajuan Pertanian Kemubu (KADA), manakala melalui Lembaga Kemajuan Ikan Malaysia (LKIM) untuk nelayan laut dan Jabatan Perikanan Malaysia untuk nelayan darat.Bayaran tersebut layak disalurkan kepada pesawah, nelayan laut dan nelayan darat warganegara Malaysia; pesawah yang terbabit dalam penanaman padi pada 2022, nelayan laut dan darat yang aktif menjalankan penangkapan ikan serta berdaftar dengan agensi yang dilantik oleh kerajaan."Pengumuman ini membuktikan keprihatinan kerajaan di bawah pimpinan Perdana Menteri, Datuk Seri Anwar Ibrahim dalam memastikan nasib pesawah dan nelayan sentiasa terpelihara dalam menghadapi cabaran kos sara hidup yang tinggi selaras dengan kerangka visi Malaysia Madani."Kementerian berharap bantuan yang diberikan ini dapat membantu pesawah dan nelayan dalam membuat persediaan bagi menyambut Hari Raya," menurut kenyataan.Maklumat lanjut boleh didapati dengan menghubungi 03-8870 1759/ 1760/ 1761; Jabatan Perikanan Malaysia (03-8870 4422/ 4475); LPP (03-2610 96640; LKIM (03-8064 9303); Lembaga Kemajuan Pertanian Muda (04-772 8255) dan Lembaga Kemajuan Pertanian Kemubu (09-745 5388 samb. 5433).


Pelaksanaan projek Bakul Rahmah hampir capai sasaran

PERMATANG PAUH, 7 April - Pelaksanaan projek Bakul Rahmah hampir mencapai sasarannya apabila pengedaran 95 peratus kepada golongan miskin tegar berjaya disampaikan.Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata ia hasil kerjasama strategik yang diadakan pihak kementerian dengan pihak industri sejak ia dilancarkan."Suka saya menyatakan di sini bahawa setakat petang ini, KPDN dengan rakan strategik kita telah berjaya mengedarkan hampir 34,000 Bakul Rahmah sejak ianya dilancarkan, ini telah dapat mencapai hampir 95% daripada jumlah yang menjadi sasaran KPDN dan KPDN telah menyasarkan 37,000 bakul dapat disampaikan kepada setiap isi rumah," kata beliau kepada pemberita selepas melancarkan Program Bakul Rahmah di Petronas BKE 2 Butterworth, di sini hari ini.

(Menteri Perdagangan Dalam Negeri dan Kos Sara Hidup, Datuk Seri Salahuddin Ayub menyampaikanBakul Rahmah kepada penerima sebagai persediaan menjelang Aidilfitri)

Terdahulu ,syarikat Petronas menyampaikan Bakul Rahmah kepada 10 penerima sebagai persediaan awal menjelang Aidilfitri.Dalam pada itu, beliau juga menegaskan bekalan telur dan ayam mencukupi di pasaran dan orang ramai tidak perlu khuatir.Sekiranya barangan keperluan asas itu berkurangan, ia hanya bersifat sementara di sesetengah kawasan, tetapi perolehannya itu di seluruh negara amat memuaskan.


Anak maut depan bapa dalam nahas empat kenderaan

(Mangsa maut selepas dirempuh sebuah kenderaan di Kilometer 242.9 Lebuhraya Utara-Selatan (arah Utara)di Rembau, pagi tadi)

REMBAU, 7 April- Seorang lelaki maut dalam kemalangan membabitkan empat kenderaan selepas kenderaan yang dinaiki bersama bapanya dilanggar sebuah kenderaan lain dari arah belakang di Kilometer 242.9 Lebuhraya Utara-Selatan (PLUS), arah utara dekat Pedas, pagi tadiKetua Polis Daerah Rembau, Deputi Superintenden Hazri Mohamad berkata, mangsa, R Thiru Murugan, 26, menaiki Toyota Vios yang dipandu bapanya dalam kejadian kira-kira pukul 7.20 pagi.Dalam kejadian itu, kereta yang dinaiki mereka dilanggar sebuah Hyundai Tucson dari arah belakang hingga menyebabkan kenderaan mangsa hilang kawalan dan melanggar sebuah Honda City.Bapa mangsa kemudian sempat keluar dari kenderaan itu dan meminta anaknya memasang lampu amaran sebelum ia dirempuh dari arah sama oleh sebuah Perodua Myvi pula."Ketika itu mangsa yang maut masih berada di dalam Toyota Vios. Akibat kemalangan, mangsa disahkan meninggal dunia di tempat kejadian," katanya.Hazri berkata, pemandu Perodua Myvi cedera ringan dan dirawat di sebuah hospital swasta di Senawang, manakala tiga pemandu kereta lain tidak mengalami kecederaan."Kes disiasat mengikut Seksyen 41 (1) Akta Pengangkutan Jalan 1987 dan siasatan lanjut masih dijalankan," katanya.

(Mangsa maut selepas dirempuh sebuah kenderaan di Kilometer 242.9Lebuhraya Utara-Selatan (arah Utara) di Rembau, pagi tadi)


BAGUS bantu selesai 40 kes penceraian dan nafkah tertunggak

IPOH, 7 April-Pusat Bantuan Guaman Syarie (Bagus) yang diperkenalkan kerajaan membantu Jabatan Kehakiman Syariah Perak mempercepatkan penyelesaian kes-kes berkaitan Syariah. Sebanyak 40 kes berkaitan perceraian dan nafkah tertunggak dibantu Pusat Bantuan Guaman Syarie (BAGUS) di Perak, sejak awal tahun ini.Pengerusi Persatuan Peguam Syarie, Perak, Adham Jamalullail Ibrahim berkata kes tersebut dikendalikan secara percuma oleh 15 peguam profesional yang dilantik.Adham juga berkata program Konsultasi Guaman Syarie sempena Ramadan peringkat Perak yang bermula 27 Mac lalu turut mendapat maklum balas positif orang ramai terutamanya berkaitan perkahwinan dan hak penjagaan anak selepas cerai."Ramai yang datang bertanyakan masalah penceraian, hak pemjagaan anak dan sambutan mencapai 25 orang sehari", katanya ketika majlis perasmian kedua-dua program tersebut yang disempurnakan oleh Ketua Hakim Syarie Negeri, Datuk AB Rahman Thobrani Mohd Mansor di Jabatan Kehakiman Syariah Perak.


Usul pengeluaran KWSP dibahas di Dewan Negara Isnin ini

KUALA LUMPUR, 7 April- Usul mengenai pengeluaran bersasar Kumpulan Wang Simpanan Pekerja (KWSP) akan dibahaskan di Dewan Negara, Isnin ini.Timbalan Menteri Kewangan, Datuk Seri Ahmad Maslan memaklumkan, beliau akan mendengar pandangan ahli Dewan Negara sebelum menjawabnya melalui sesi penggulungan"Lebih daripada sejam saya akan mendengar pandangan senator atas dua perkara."Perkara pertama mengenai pengeluaran bersasar, yang kedua mengenai jaminan pinjaman iaitu meminjam bank dijamin dengan wang KWSP," katanya dalam sidang media selepas sesi lawatan rasmi ke pejabat Kumpulan Wang Persaraan Diperbadankan (KWAP) di ibu negara.Jelas Ahmad, semalam, beliau telah menerima taklimat daripada pihak KWSP dan segala data maklumat akan dibentangkan beliau pada Isnin nanti.

(Ahmad Maslan dalam sidang media selepas sesi lawatan rasmi ke pejabatKWAP di ibu negara)


Sindiket bekal PATI guna pelekat palsu PLKS tumpas

KUALA LUMPUR, 7 April - Satu sindiket membekal pendatang asing tanpa izin (PATI) menggunakan pelekat palsu Pas Lawatan Kerja Sementara (PLKS) berjaya ditumpaskan.Ketua Pengarah Jabatan Imigresen Malaysia (JIM), Datuk Ruslin Jusoh dalam satu kenyataan berkata, sindiket itu didalangi oleh warga asing.Operasi dijalankan pasukan pegawai dan anggota dari Bahagian Perisikan dan Operasi Khas serta dibantu anggota dari Bahagian Penguatkuasaan, Putrajaya. "Pasukan operasi telah menyerbu sebuah kilang dan asrama pekerja asing di Selangor serta pejabat operasi sindiket yang terletak di kawasan Brickfields, Kuala Lumpur.Dalam serbuan tersebut 65 orang PATI ditahan, melibatkan 43 orang lelaki warganegara India, 20 lelaki warganegara Bangladesh dan dua lelaki warganegara Pakistan yang berumur lingkungan 25 hingga 45 tahun," kata Ruslin.Dalang utama sindiket seorang lelaki warganegara India turut berjaya ditahan. Hasil semakan awal mendapati suspek yang berusia 45 tahun itu memegang Pas Ekspatriat tulen.

(Sindiket akan mengenakan bayaran RM6000 untuk setiappekerja warga asing yang mahu mendapatkan PLKS)

"Hasil soal siasat dan pengakuan daripada suspek ini, pasukan operasi telah bergerak ke Seremban dan berjaya menahan seorang lelaki warganegar aBangladesh yang merupakan orang kanan sindiket. Semakan mendapati suspek yang berusia 30 tahun ini menggunakan PLKS untuk bergerak bebas di negara ini," katanya.Modus operandi sindiket dengan menubuhkan syarikat yang membekalkan tenaga kerja asing dan menawarkan tenaga kerja kepada majikan serta kilang yang memerlukan pekerja. "Sekiranya dipersetujui, sindiket akan membekalkan pekerja asing yang telah diberikan pelekat PLKS palsu, supaya majikan atau kilang mempercayai bahawa mereka merupakan pekerja yang sah berdasarkan pelekat yang tertera di pasport," katanya lagi.Sindiket akan mengenakan bayaran RM6000 untuk setiap pekerja warga asing yang mahu mendapatkan PLKS, sementara majikan atau kilang yang menggunakan pekerja asing ini perlu membayar gaji pekerja kepada syarikat sindiket berkenaan. Hasil kegiatan haram itu, sindiket ini dipercayai mengaut keuntungan sebanyak RM4.5 hingga RM5 juta setahun.Kesemua yang ditahan disyaki melakukan kesalahan bawah Akta Imigresen 1959/63, Peraturan-peraturan Imigresen 1963 dan Akta AMLATFPUAA 2001.


Tuntutan Sulu penipuan undang-undang antarabangsa - Pakar

KUALA LUMPUR, 7 April- Sekretariat Khas Sulu pada 8 Mac 2023 menegaskan bahawa Malaysia kekal dengan pendirian tidak mengiktiraf timbang tara komersial yang dimulakan oleh penuntut yang mengaku sebagai waris kumpulan Sulu. Tindakan tuntutan tersebut juga tidak rasional kerana berlakunya pencerobohan Lahad Datu yang diklasifikasikan sebagai ancaman kepada negara.Bekas Dekan Fakulti Undang-Undang Universiti Kebangsaan Malaysia (UKM), Dr Rohimi Shapiee berkata, keputusan timbang tara itu juga telah membawa kepada tindakan waris Sulu cuba merampas aset negara dalam membuat tuntutan bayaran."Apabila sesuatu keputusan timbang tara telah diperoleh di luar negara, Sulu mahu ia dikuatkuasakan di Malaysia. Tapi ia mustahil boleh dikuatkuasakan di Malaysia."Untuk mendapatkan hasil keputusan (timbang tara) jadi mereka mencari aset-aset Kerajaan Malaysia lain di dunia. Mereka telah mengenalpasti di Luxembourg ada aset Petronas," katanya.Sementara itu, dakwaan oleh waris Kesultanan Sulu kononnya Malaysia telah melanggar Perjanjian 1878 adalah tidak berasas berikutan tindakan menceroboh Lahad Datu, Sabah yang mengorbankan nyawa manusia tidak berdosa adalah lebih bersifat radikal.

Malah, jelas Pakar Sejarah Borneo Universiti Malaysia Sabah (UMS), Prof Madya Dr Bilcher Bala, keputusan Mahkamah Keadilan Antarabangsa (ICJ) yang memihak kepada Malaysia jelas menunjukkan tuntutan mereka adalah ditolak.

"Hakikatnya perbuatan mereka ini adalah bersifat penipuan undang-undang antarabangsa terhadap Kerajaan Malaysia, sedangkan ICJ tidak melayan kes tuntutan Sulu pada 1968 atas sebab ia merupakan isu tuntutan berstatus hak pemilikan persendirian."ICJ hanya menimbang kes tuntutan hak kedaulatan atau hak pemilikan antara negara dengan negara, bukannya antara negara dengan individu persendirian," katanya.Malaysia beberapa kali menegaskan tidak mengiktiraf mahu pun melayan sebarang tuntutan ke atas Sabah yang diiktiraf Pertubuhan Bangsa-Bangsa Bersatu (PBB) dan masyarakat antarabangsa sebagai antara yang menubuhkan Persekutuan Malaysia pada 16 September 1963.Malah, kerajaan Malaysia juga tetap komited bahawa kedaulatan Sabah secara khususnya dan Malaysia secara amnya akan terus dipertahankan. Sekretariat Khas Sulu dalam satu kenyataan pada 14 Mac 2023 telah menyatakan bahawa Malaysia sedang meneliti semua langkah sedia ada untuk menentang tuntutan kumpulan Sulu dalam usaha memelihara kedaulatan negara.

(Dr Rohimi Shapiee/Prof Madya Dr Bilcher Bala)


Permohonan FSA2, proses bermula hari ini berjalan lancar

KUALA LUMPUR, 7 April- Kira-kira 500 hingga 1000 orang pencarum dijangka hadir ke cawangan KWSP Jalan Raja Laut bagi urusan Fasiliti Sokongan Akaun 2 (FSA 2) hari ini.Menurut Ketua Cawangannya, Mohd Yazid Judi, bermula semalam, pihaknya telah membuat persiapan rapi bagi memastikan proses semakan awal permohonan ahli berjalan lancar.Berdasarkan tinjauan RTM setakat pagi tadi, operasi di cawangan tersebut terkawal dengan kehadiran ahli secara berperingkat.

(Ketua Cawangan KWSP, Mohd Yazid Judi)

"Kami cuba mengambil pendekatan apa sebenarnya yang mereka mahu. Jika mereka perlukan kemas kini nombor telefon sahaja kita ada mesin yang di luar ini untuk mereka kemas kini terus."Kami menjangkakan akan ramai juga tapi tidaklah seramai seperti pengeluaran terdahulu kerana waktu itu diperkenalkan pengeluaran tersebut dibayar terus ke akaun mereka", katanya kepada RTM.Selain membuat semakan kelayakan awal melalui akaun 2 KWSP, ahli yang hadir turut mendaftar dan mengaktifkan i-akaun menerusi terminal layan diri di cawangan berkenaan.Permohonan bagi FSA 2 fasa pertama mula dibuka hari ini untuk ahli KWSP berumur 40 tahun ke atas.Permohonan bagi kemudahan itu akan kekal dibuka selama setahun, tertakluk kepada kesediaan bank yang mengambil bahagian.


Insiatif tiket penerbangan khas untuk mahasiswa akan dibincang - PM

SHAH ALAM, 7 April- Perbincangan akan dibuat dengan syarikat-syarikat penerbangan bagi menyediakan inisiatif untuk pelajar menikmati tambang kapal terbang lebih murah, termasuk ke Sabah dan Sarawak.Perdana Menteri, Datuk Seri Anwar Ibrahim berkata, insiatif itu mungkin boleh diberikan kepada pelajar setahun sekali bagi mengurangkan beban pelajar terlibat."Insiatif bagi pelajar ini masuk akal, kita kena runding dengan syarikat penerbangan."Jika ada kad pelajar, mungkin setahun sekali boleh diberikan harga tambang murah. Nanti saya akan bincang dengan Menteri Pengangkutan, Anthony Loke Siew Fook," katanya di Universiti Teknologi Mara (UiTM) Shah Alam bagi program Dialog Bersama Majlis Perwakilan Pelajar UiTM Se-Malaysia, di sini.Program yang dihadiri lebih 200 mahasiswa itu merupakan salah satu inisiatif kerajaan bagi mendapatkan input serta pandangan mahasiswa bagi bersama-sama membangunkan Malaysia Madani.Dalam majlis sama, berliau menyatakan komitmen kerajaan akan memperluaskan bantuan e-wallet 2023 kepada semua mahasiswa Institut Pengajian Tinggi (IPT).Mengenai akses internet di universiti, perdana menteri berkata perkara itu antara rancangan segera yang akan dilakukan kerajaan.

(Anwar Ibrahim hadir di Universiti Teknologi Mara (UiTM) Shah Alam bagi programDialog Bersama Majlis Perwakilan Pelajar UiTM Se-Malaysia)


Raja Permaisuri Agong berkenan rasmi Kompleks Darul Hanan

KEPALA BATAS, 7 April - Raja Permaisuri Agong Tunku Azizah Aminah Maimunah Iskandariah hari ini berkenan merasmikan Kompleks Darul Hanan Pulau Pinang di Pongsu Seribu, Kepala Batas di sini yang menempatkan seramai 80 warga emas.Raja Permaisuri Agong tiba di Kompleks Darul Hanan Pulau Pinang pada 12 tengah hari diiringi isteri Yang Dipertua Negeri Toh Puan Khadijah Mohd Nor dan isteri Ketua Menteri Pulau Pinang Tan Lean Kee.Baginda ketika bertitah merasmikan Kompleks Darul Hanan Pulau Pinang itu menzahirkan rasa terharu dengan segala kelengkapan di situ kerana dilengkapi dengan pelbagai kemudahan antaranya pusat gimnasium, pusat spa dan bilik penginapan yang selesa.Baginda turut memuji Kerajaan Negeri Pulau Pinang dan Majlis Agama Islam Negeri Pulau Pinang yang menyediakan kelengkapan serba lengkap untuk kemudahan warga emas yang ditempatkan di situ."Saya sedih melihat (Kompleks Darul Hanan Pulau Pinang) ini kerana sepatutnya tanggungjawab kita sebagai anak-anak untuk menjaga ibu bapa kita namun dengan adanya Kompleks Darul Hanan yang serba lengkap itu,ia dapat menjaga (ibu bapa)."Saya begitu terharu tengok segala kelengkapan yang ada di Kompleks Darul Hanan Pulau Pinang ini, saya memuji kerajaan negeri yang menyediakan kelengkapan dan fasiliti serba lengkap dan tahniah jugak kepada kepada Majlis Agama Islam Negeri Pulau Pinang (MAINPP) dan Yayasan Albukhary yang terlibat pengurusan di sini," titah baginda semasa merasmikan Kompleks Darul Hannan Pulau Pinang, di sini.

(Raja Permaisuri Agong Tunku Hajah Azizah Aminah Maimunah Iskandariah berkenanberucap pada majlis perasmian Pusat Jagaan Darul Hanan, di sini/FOTO BERNAMA)

Baginda juga berkenan meluangkan masa melawat warga emas yang berada di Kompleks Darul Hanan dan turut menyampaikan sumbangan duit raya kepada mereka.Raja Permaisuri Agong turut bercemar duli menanam pokok dan sesi bergambar bersama barisan kakitangan Kompleks Darul Hanan sebelum turut meninjau keseluruhan kawasan dan kemudahan kompleks tersebut.Sementara itu, Tan semasa berucap berkata Kompleks Darul Hanan Pulau Pinang telah beroperasi sejak 1 Feb 2010 dan dilengkapi dengan pelbagai kemudahan yang kondusif dan selesa bagi mengisi aktiviti warga emas di situ."Kompleks itu diuruskan oleh sebuah badan bukan kerajaan iaitu Badan Kebajian Rumah Warga Emas Darul Hanan di bawah naungan MAINPP dan ketika ini ia memberi perkhidmatan jagaan serta perlindungan kepada 80 penghuni berusia 57 hingga 90 tahun dengan dibantu oleh 41 kakitangan," katanya.Raja Permaisuri Agong bersama Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berada di Pulau Pinang sempena lawatan tiga hari hingga esok. - BERNAMA


Pastikan tiada penjualan rokok elektronik di kawasan sekolah

IPOH, 7 April - Kerjasama pelbagai agensi termasuk Polis Diraja Malaysia (PDRM) dan Jabatan Kesihatan Negeri akan digerakkan dalam usaha memastikan tiada penjualan rokok elektronik di kawasan sekolah seluruh Perak.Exco Pendidikan, Pengajian Tinggi, Belia dan Sukan Negeri, Khairudin Abu Hanipah berkata pihak sekolah juga akan menjalankan pemantauan berterusan bagi membanteras kegiatan tersebut.Jabatan Pendidikan Negeri dan pihak sekolah telah mempergiat kempen kesedaran secara meluas."Ada juga dibuat secara dalam kelas, kerana ini adalah peranan guru bimbingan kaunseling dan juga pihak pengurusan pentadbiran sekolah yang memastikan bahawa isu penyalahgunaan 'vape' di sekolah ni memang tidak akan berlaku, kerana dari segi peraturannya Kementerian Pendidikan telah mengeluarkan garis panduan tidak ada penjualan bahan-bahan rokok di kawasan sekolah khususnya kepada anak-anak didik kita," kata Khairudin dalam majlis Pameran Pendidikan Institut Pengajian Tinggi Awam, Siri 3, di Sekolah Menengah Jenis Kebangsaan Yuk Choy, di sini.

Terdahulu, Khairudin diminta mengulas kebimbangan ibu bapa terhadap kegiatan pelajar sekolah yang bebas membeli rokok elektronik yang mengandungi nikotin, susulan langkah kerajaan mengeluarkan bahan itu daripada Akta Racun 1952.


PM tunai solat Jumaat di Masjid Al-Wathidu Billah Tuanku Mizan Zainal Abidin UiTM

SHAH ALAM, 7 April - Perdana Menteri, Datuk Seri Anwar Ibrahim, hadir menunaikan solat Jumaat bersama lebih 1,000 jemaah dari golongan pelajar di Masjid Al-Wathidu Billah Tuanku Mizan Zainal Abidin , Universiti Teknologi MARA (UiTM), di sini. Ketibaan beliau pada pukul 1.25 tengah hari tadi diiringi Pengerusi Lembaga Pengarah UITM, Datuk Dr. Raduan Che Rose.Khutbah Jumaat bertajuk 'Hikmah Bulan Ramadan' disampaikan oleh Imam Masjid Al-Wathidu Billah Tuanku Mizan Zainal Abidin, UiTM, Ustaz Faizan Tajiud yang turut mengetuai solat Jumaat.Selesai solat, Perdana Menteri sempat bersalaman dengan jemaah yang hadir sebelum bergerak meninggalkan masjid.

(Perdana Menteri tiba kira-kira pukul 1.25 tengah haridi Masjid Al-Wathidu Billah Tuanku Mizan Zainal Abidin UiTM)

Terdahulu, beliau sempat meluangkan masa bagi sesi dialog bersama Mahasiswa UiTM di Dewan Anjung Seri Budiman.


Indeks harga simen meningkat

KUALA LUMPUR, 7 April- Indeks harga seunit simen telah meningkat 1.1% pada Mac 2023 berbanding Februari tahun sama.Peningkatan itu dilihat lebih perlahan berbanding dua bulan lepas.Ketua Perangkawan Datuk Seri Dr. Mohd Uzir Mahidin memaklumkan, penyumbang utama kenaikan harga bagi pasaran simen adalah peningkatan kos pengeluaran yang masih berterusan.Ini meliputi peningkatan harga bahan mentah seperti batu kapur, arang batu, tenaga dan kos penghantaran.Selain itu, indeks harga seunit besi turut mencatatkan peningkatan yang lebih kecil iaitu 0.9% berbanding Februari 2023. Peningkatan indeks harga besi adalah seiring dengan trend peningkatan harga bijih besi dan besi utama di peringkat global.

(Ketua Perangkawan Datuk Seri Dr. Mohd Uzir Mahidin)


Tarikh Hari Raya: Tunggu pengumuman Penyimpan Mohor Besar Raja-Raja

PUTRAJAYA, 7 April- Penentuan tarikh sebenar Hari Raya Aidilfitri adalah di bawah bidang kuasa pihak Penyimpan Mohor Besar Raja Raja.

Menteri di Jabatan Perdana Menteri (Hal Ehwal Agama), Datuk Dr Mohd Nai'm Mokhtar menasihatkan umat Islam agar bersabar dan menunggu pengumuman pihak yang berautoriti dalam menentukan tarikh tersebut.

(Menteri di Jabatan Perdana Menteri (Hal Ehwal Agama)Datuk Dr Mohd Nai'm Mokhtar)

Bagaimanapun katanya, pihak kerajaan mengambil maklum tentang keresahan umat Islam tentang perkara tersebut dan seboleh-bolehnya akan mengelakkan situasi terkejut yang berlaku pada tahun lalu daripada berulang."Seperti mana yang disebut kuasa itu di bawah Penyimpan Mohor Besar Raja-Raja, jadi kita perlu tunggulah kita akan bincangkan di peringkat Jawatankuasa Fatwa dan sebagainya."Cuma seboleh-bolehnya kita hendak mengelakkan apa yang berlaku pada tahun lepas itu tidak berulang supaya tidak terkejut. "Yang itu hasrat kita semua, saya tidak mahu mendahului sesiapa dan kita serah kepada Penyimpan Mohor Besar untuk menentukan", katanya kepada media ketika mengulas ramalan beberapa ahli astronomi luar negara tentang kemungkinan tarikh 1 Syawal pada tahun ini jatuh sehari lebih awal berbanding yang dijadualkan.


Kebakaran: 14 penghuni rumah sewa hilang tempat tinggal

(Keadaan kediaman yang musnah dalam kebakaran pagi tadi)

KUCHING, 7 April- Seramai 14 orang penghuni sebuah rumah sewa hilang tempat tinggal selepas kediaman mereka musnah dalam kebakaran di Lorong 5 Kampung Tabuan Dayak di sini, pagi tadi.Laporan Pusat Gerakan Operasi (PGO) Jabatan Bomba dan Penyelamat Malaysia Negeri (JBPM) Sarawak menyatakan kejadian melibatkan sebuah rumah kayu dua tingkat yang turut memusnahkan dua buah kereta dan sebuah motosikal. Dua buah jentera bersama 18 anggota masing-masing dari Balai Bomba dan Penyelamat (BBP) Tabuan Jaya dan BBP Batu Lintang dikejarkan ke lokasi sejurus menerima panggilan pada pukul 9.15 pagi.Kebakaran berjaya dikawal sekitar pukul 9.50 pagi dan kesemua mangsa dilaporkan selamat.Operasi ditamatkan pada pukul 10.17 pagi.

(Rumah kayu dua tingkat yang musnah terbakar pagi tadi)


Bekalan stok minyak masak bersubsidi masih mencukupi

SIKAMAT, 7 April - Sebanyak 3,223 jualan Rahmah di seluruh negara melibatkan keseluruhan jualan bernilai RM52 juta telah dilaksanakan sejak Januari hingga kini.Timbalan Menteri Kementerian Perdagangan Dalam Negeri dan Kos Sara Hidup (KPDN), Fuziah Salleh berkata ia melibatkan 118 parlimen dengan jualan barangan lebih murah hingga potongan sebanyak 30% berbanding harga pasaran.Sekali gus berupaya membantu mengurangkan kos hidup rakyat.Jelasnya, kementerian telah meluluskan sebanyak RM125,000 untuk setiap Dewan Undangan Negeri (DUN) dengan jumlah keseluruhan RM100 juta yang boleh digunakan hingga hujung tahun ini untuk Jualan Rahmah."Kalau kita boleh guna peruntukan itu atas insitaif rakan strategik bagi diskaun ada pakej Rahmah itu, insiatif rakan startegik kita harga Rahmah kita tambah, lagi dengan bajet yang kita subsidi RM125,000," kata Fuziah, di sini.

(Fuziah bercakap kepada pemberita selepas menghadiri programJualan Rahmah peringkat Negeri Sembilan yang dirasmikan Menteri Besar Datuk Seri Aminuddin Harun)

Pelaksanaan inisiatif berkenaan diadakan selama tiga hari bermula hari ini, melibatkan 11 pasar raya terpilih selain pengunjung pada hari ini turut diberikan baucer e-dompet berjumlah RM20 untuk digunakan membeli barang. Dalam pada itu Fuziah berkaya, bekalan stok minyak masak bersubsidi dalam negara setakat ini masih mencukupi.Jelasnya, sebanyak 60 juta paket minyak masak dikeluarkan dalam tempoh sebulan.Keadaan bekalan stok minyak masak tidak mencukupi apabila berlaku ketirisan dalam kalangan pembekal minyak masak."Kita sudah pantau sepanjang bulan Ramadan, jadi jadi kita memang sentiasa pastikan bahawa tidak berlaku perkara yang tidak diingini seprti ketirisan, penyelewengan, pencatutan. Kita bekerja keras untuk pastikan barangan keperluan ada harga dikawal dan barang lain dikawal, tiada pencatutan," katanya lagi.


Polis nafi dalang seludup mercun

KUALA LUMPUR, 7 April- Polis Diraja Malaysia, PDRM menafikan pihaknya mendalangi kegiatan penyeludupan mercun seperti yang dilaporkan oleh satu media cetak hari ini.Ketua Polis Negara, Tan Sri Acryl Sani Abdullah Sani menerusi kenyataan berkata kes yang dilaporkan telah diambil tindakan di mana suspek seorang polis telah ditahan oleh pihaknya bersama seorang lelaki kerana terlibat dalam pengedaran mercun. Kedua-dua suspek ditahan direman selama empat hari bermula 5 hingga 8 April bagi membantu siasatan.PDRM juga akan mengambil tindakan dalaman ke atas suspek polis berkenaan yang didapati menyalahgunakan kenderaan pasukan di luar waktu bertugas dalam menjalankan aktiviti menyalahi undang-undang.Menurut beliau lagi, PDRM tidak pernah berkompromi dengan mana-mana warga polis yang terlibat dengan kegiatan jenayah.Tindakan tegas akan diambil sekiranya pihaknya menerima bukti sebarang perlakuan sedemikian dan mengalu-alukan masyarakat menyalurkan maklumat sahih bagi membolehkan tindakan diambil.

(Ketua Polis Negara, Tan Sri Acryl Sani Abdullah Sani)


Permohonan pengambilan khas guru dibuka mulai hari ini

IPOH, 7 April- Permohonan pengambilan khas guru menerusi Suruhanjaya Perkhidmatan Pelajaran (SPP) dibuka mulai hari ini.Timbalan Menteri Pendidikan Lim Hui Ying berkata pengambilan khas itu bagi menampung kekurangan sumber pengajar di seluruh negara ketika ini."Siswazah berminat boleh membuat permohonan mengisi kekosongan itu terutama dalam empat mata pelajaran kritikal iaitu Reka Bentuk dan Teknologi (RBT), Bahasa Melayu, Bahasa Inggeris dan Pendidikan Islam."Graduan sama ada daripada bidang pendidikan atau bukan pendidikan juga boleh membuat permohonan sekiranya berminat menjadi guru atau guru sementara," katanya kepada pemberita di sini.


PM bincang pelbagai isu dengan mahasiswa UiTM

SHAH ALAM, 7 April- Perdana Menteri, Datuk Seri Anwar Ibrahim hadir di Universiti Teknologi Mara (UiTM) Shah Alam bagi program Dialog Bersama Majlis Perwakilan Pelajar UiTM Se-Malaysia.Program yang dihadiri lebih 200 mahasiswa itu merupakan salah satu inisiatif kerajaan bagi mendapatkan input serta pandangan mahasiswa bagi bersama-sama membangunkan Malaysia Madani.Selain itu, ia juga menjadi platform bagi Anwar membincangkan pelbagai isu secara santai bersama anak muda.Turut hadir, Menteri Pendidikan Tinggi Datuk Seri Khaled Nordin, Ketua Setiausaha Kementerian Pendidikan Tinggi Datuk Seri Abdul Razak Jaafar dan juga Pengerusi Lembaga Pengarah UiTM Profesor Emeritus Datuk Dr Raduan Che Rose.

(Selain itu, ia juga menjadi platform bagi Anwar membincangkan pelbagai isu secara santai bersama anak muda)


Malaysia, WHO akan terus bekerjasama - PM

KUALA LUMPUR, 7 April- Perdana Menteri, Datuk Seri Anwar Ibrahim mengiktiraf hak untuk kesihatan sebagai hak asasi manusia yang penting bagi mencapai kehidupan yang bermaruah. Ia bersempena Hari Kesihatan Sedunia 2023 yang disambut hari ini.Menerusi catatan di Facebook, Anwar berkata tema yang dipilih pada tahun ini “Kesihatan untuk Semua (Health for All)” adalah selaras dengan nilai dan prinsip Malaysia Madani."Hak kesihatan ini seharusnya dinikmati setiap orang secara saksama tanpa mengira status atau sebarang perbezaan dan diskriminasi."Tarikh 7 April 2023 juga merupakan ulang tahun ke-75 Pertubuhan Kesihatan Sedunia (WHO)."Hubungan kerjasama erat antara Malaysia dan WHO telah memasuki ke 65 tahun."Malaysia akan terus bekerjasama bersama WHO bagi mempromosi kesihatan, memelihara kesejahteraan serta memberi perkhidmatan kepada semua golongan untuk mencapai kesihatan tertinggi," katanya.


NEGERIfm anjur program 'Ziarah Anak Seni'

SEREMBAN, 7 April- Menerusi program 'Ziarah Anak Seni', NEGERIfm mendekati penggiat seni yang merupakan anak jati dari Negeri Sembilan yang kini mengalami tahap kesihatan yang merosot.NEGERIfm bersama-sama rakan strategik, KRS Travel Sdn Bhd mengambil kesempatan menziarahi pelakon komedi tanah air, Ebby Yus serta pelantun lagu Mimpi Yang Tak Sudah, Ibnor Riza disamping menghulurkan sumbangan bagi meringankan beban mereka sekali gus memberi sokongan moral.Pelakon komedi terkenal tanah air, Ebby Yus yang menghidap penyakit buah pinggang dan jantung kini menjalani rawatan di Hospital Kuala Lumpur (HKL).Beliau berkata, penyakit yang dihidapinya bukan perkara baharu buat dirinya malah telah berlarutan sejak usia muda. "Saya sebenarnya diuji dengan penyakit ini bukan sekarang, daripada umur 20 lebih. Saya daripada umur 20-an sampai sekarang ini, hidup dengan penyakit. Bukan hidup dengan sakit tetapi hidup dengan penyakit. "Daripada kencing manis, darah tinggi, jantung dah bedah apa semua, sampai sekarang ini buah pinggang pula, tapi syukur Alhamdulillah, Allah bagi kekuatan untuk teruskan," katanya.Sementara itu, penyanyi terkenal era 1980-an, Ibnor Riza, turut menzahirkan rasa syukur dengan kedatangan pihak NEGERIfm yang mengambil tahu situasi terkini tahap kesihatannya.Beliau kini sedang menerima rawatan rutin di Hospital Tuanku Jaafar, akibat Kanser Limfoma tahap empat.Kekangan kesihatan yang dialami, tidak membenarkan beliau untuk terus berkarya dan membuat persembahan di khalayak ramai.

"Saya sebenarnya, amat menghargai segala apa yang saya curahkan selama ini sebenarnya saya buat semuanya kerana Allah. "Kerana saya manfaatkan bakat saya untuk saya mencari rezeki, tapi sekarang ini Allah sedang menguji saya."Saya harapkan sokongan daripada peminat saya agar dapat mendoakan saya terus sihat, dapat kembali bekerja," katanya.Namun, kedua-dua seniman itu turut mengekalkan semangat dan bersikap positif untuk terus bertahan melawan penyakit tersebut.Dalam pada itu, Pengarah Urusan Kumpulan Perniagaan KRS, Mohamad Sunaibari Mohd Khalil berkata, pihaknya sentiasa menghargai karya seniman anak jati Negeri Sembilan."Alhamdulillah kita telah memberikan sokongan moral dan juga sedikit sumbangan daripada pihak syarikat KRS Group."Sama-samalah kita mengimarahkan Ramadan ini bersama-sama dengan mereka yang kurang bernasib baik."Insya-Allah kita akan sentiasa membantu kalau ada lagi yang memerlukan."Seniman-seniman tidak kita lupakan, yang berasal dari Negeri Sembilan, insya-Allah kita akan membantu."Begitu juga dari segi bantuan lain, yang bukan sahaja kepada seniman tapi juga kepada anak-anak yatim dan juga kepada madrasah-madrasah Tahfiz," katanya.


JR JOHORfm di Tangkak berjalan lancar

TANGKAK, 7 April- Program Jelajah Ramadan JOHORfm di Tangkak yang berlangsung selama dua hari bermula semalam berjalan lancar.Pengarah Jabatan Penyiaran Johor, Ramlee Johari berkata, ia salah satu usaha mendekatkan JOHORfm dengan pendengar, selain menyantuni golongan memerlukan sempena Ramadan.RTM Johor memperuntukkan RM4,500 ringgit bagi sumbangan barang keperluan Aidilfitri kepada 30 asnaf, sementara Kelab RTM Johor, menaja RM5,000 untuk bubur lambuk.RM20,000 disumbangkan Majlis Agama Islam Negeri Johor (MAINJ), manakala RM12,000 lagi daripada Yayasan Johor Corporation, yang diserahkan kepada 120 anak-anak yatim asnaf dan 30 golongan asnaf.Jelas Ramlee, RTM Johor sentiasa mengalu-alukan mana-mana pihak yang mahu bekerjasama melaksana program-program dianjurkan."Kita sentiasa terbuka biasanya yang selalu bersama kita MAINJ, Yayasan JCorp. agensi-agensi lain saya difahamkan KDN juga berminat menyertai program akan datang,"katanya.Lokasi dikunjungi ialah Surau Al Fauzan, Sekolah Menengah Sains Muar dan Masjid Parit Bunga.


Anggap serius dakwaan aktiviti jual beli organ - KP Kesihatan

KUALA LUMPUR, 7 April- Sebarang dakwaan mengenai wujudnya kegiatan jual beli organ perlu dianggap serius oleh semua pihak. Ketua Pengarah Kesihatan, Tan Sri Dr Noor Hisham Abdullah berkata, kegiatan berkenaan merupakan eksploitasi terhadap golongan tertentu serta bercanggah dengan etika perubatan.Jelas beliau, sekiranya terdapat aktiviti melibatkan pemerdagangan orang untuk tujuan jual beli organ, ia perlu disiasat di bawah Akta Antipemerdagangan Orang dan Antipenyeludupan Migran 2007. Perkhidmatan pendermaan organ dan transplantasi di negara ini melibatkan pendermaan organ daripada penderma hidup atau penderma selepas kematian (kadaverik) serta penerima organ. "Pihak berkuasa boleh menggunakan peruntukan sedia ada di bawah akta itu untuk mengambil tindakan terhadap mana-mana pihak atau individu jika pemerdagangan orang berlaku untuk tujuan pengalihan organ secara haram," katanya dalam kenyataan di sini, hari ini.

(Ketua Pengarah Kesihatan, Tan Sri Dr Noor Hisham Abdullah)

Dasar Kementerian Kesihatan Malaysia (KKM) jelas sebagaimana dalam Akta Tisu Manusia 1974 yang mengawal selia aktiviti pengambilan organ bagi tujuan perawatan daripada penderma selepas kematian (kadaverik).Beliau menasihati orang ramai yang berikrar sebagai penderma organ agar memaklumkan hasrat masing-masing kepada ahli keluarga bagi menjayakan perkhidmatan transplantasi beretika di negara ini.


YKPs komited bantu golongan memerlukan

KANGAR, 7 April- Yayasan Kebajikan Perlis (YKPs), sebuah pertubuhan bukan kerajaan terus komited menyalurkan pelbagai bantuan untuk golongan memerlukan khususnya di Perlis sempena Ramadan ini.Ia selepas yayasan berkenaan meneruskan acara tahunan menerusi Majlis Iftar Kasih Yayasan Kebajikan Perlis bagi menyantuni 150 anak yatim dan Orang Kurang Upaya (OKU) dalam kalangan asnaf terpilih.Ketua Pegawai Eksekutif YKPs, Affendi Rajini Khan berkata majlis itu bagi meraikan golongan tersebut supaya dapat bersama-sama merasai indahnya Ramadan dengan berbuka puasa di hotel selain menerima sumbangan duit raya untuk sambutan Aidilfitri nanti."Peluang berbuka puasa bersama-sama dan menerima duit raya hasi sumbangan pelbagai pihak ini pastinya memberikan keceriaan kepada penerima sempena Ramadan kali ini serta dalam persiapan menyambut Aidilfitri nanti,"katanya kepada pemberita di sini.

(Ia selepas yayasan berkenaan meneruskan acara tahunan menerusi Majlis Iftar Kasih Yayasan Kebajikan Perlis bagi menyantuni 150 anak yatim dan OKU dalam kalangan asnaf terpilih)


Kediaman penduduk dibaling bom petrol

CHERAS, 7 April- Penduduk sebuah rumah di sini gempar selepas kediaman berkenaan, dibaling bom petrol, pagi tadi.Menerusi kenyataan, Pengarah Bomba Selangor, Morni Mamat berkata insiden hanya mengakibatkan kebakaran kecil."Kejadian khianat itu dilaporkan pada pukul 3.53 pagi."Sebaik tiba, bomba mendapati kejadian mengakibatkan kebakaran kecil di pekarangan rumah."Tiada struktur bangunan terjejas."Insiden juga tidak melibatkan mangsa," katanya.

(Sebaik tiba, bomba mendapati kejadian mengakibatkan kebakaran kecil di pekarangan rumah)


Pahang laksana inisiatif Zon Penampan di sempadan Kelantan, Terengganu

(Datuk Seri Johari Harun pada Majlis Perasmian Program Publisiti dan Penyertaan Awam Draf Rancangan Tempatan Daerah Jerantut 2020 (Pengubahan 2) yang berlangsung di Dewan Utama Majlis Daerah Jerantut, Pahang)

JERANTUT, 7 April- Kerajaan Negeri Pahang melalui Majlis Daerah Jerantut (MDJ) melaksanakan insiatif sempadan hijau atau pun Zon Penampan (kawasan hijau) di bawah Draf Rancangan Tempatan Daerah Jerantut 2020 (Pengubahan 2).Ia melibatkan kawasan seluas 500 meter di sepanjang 277.16 kilometer sebelum garisan sempadan negeri Kelantan dan Terengganu.Exco Kerajaan Tempatan, Perumahan, Alam Sekitar dan Teknologi Hijau Negeri Pahang, Datuk Sri Johari Harun berkata, ini adalah keputusan Kerajaan Pahang pada tahun 2021 menerusi Mesyuarat Kerajaan Negeri Pahang."Ya, itu adalah keputusan kerajaan negeri Pahang pada tahun 2021, mesyuarat memutuskan Zon Penampam sebanyak 500 meter."Jadi kawasan itu tidak boleh di lakukan apa apa makna kita letak situ adalah kawasan hijau,"katanya.Tambah beliau, bagi daerah Jerantut, sempadan hijau membabitkan keluasan 11,156.66 hektar akan diwartakan sebagai hutan simpan kekal menurut Seksyen 7 Akta Perhutanan Negara 1984.Beliau berkata demikian pada sidang media selepas Majlis Perasmian Program Publisiti dan Penyertaan Awam Draf Rancangan Tempatan Daerah Jerantut 2020 (Pengubahan 2) yang berlangsung di Dewan Utama Majlis Daerah Jerantut, Pahang.Rancangan Tempatan Daerah Jerantut 2020 (Pengubahan 2) disediakan bagi menyelaras pembangunan guna tanah yang didapati berubah akibat tekanan pembangunan kesan daripada hartanah semasa di Jerantut.

(Datuk Seri Johari Harun pada sidang media selepas Majlis Perasmian Program Publisiti dan Penyertaan Awam Draf Rancangan Tempatan Daerah Jerantut 2020 (Pengubahan 2)


MITI ada mekanisme pantau dan pemudahcara bersifat komprehensif

KUALA LUMPUR, 7 April- Kementerian Perdagangan Antarabangsa dan Industri (MITI) dan agensinya mempunyai mekanisme pemantauan dan pemudahcaraan sedia ada yang bersifat komprehensif.Mekanisme itu bagi pelaburan dan eksport berpotensi menerusi misi perdagangan dan pelaburan.Kementerian itu menegaskan Lembaga Kemajuan Perindustrian Malaysia (MIDA) dan InvestKL akan melaksanakan tindakan susulan terhadap potensi perlaburan. Manakala Perbadanan Pembangunan Perdagangan Luar Malaysia (MATRADE) akan melihat kepada eksport yang berpotensi. Melalui satu kenyataan, menterinya, Tengku Datuk Seri Zafrul Tengku Abdul Aziz memaklumkan mekanisme itu akan membolehkan MITI dan agensinya menjadi lebih responsif dalam merealisasikan komitmen mereka dengan baik. Beliau turut menyatakan penekanan akan diberikan kepada pemantauan terhadap indeks prestasi utama yang menyokong matlamat MITI.Ini termasuk menyediakan lebih banyak pekerjaan bergaji tinggi untuk rakyat Malaysia, memastikan pemindahan pengetahuan, dan menggerakkan perusahaan kecil dan sederhana (PKS) yang meningkatkan lagi nilai rantaian.

(Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz)


MYAirline sasar capai 4.5 juta penumpang

KOTA KINABALU, 7 April- Syarikat penerbangan tambang rendah baharu, MYAirline menyasarkan untuk mencapai 4.5 juta bilangan penumpang menjelang akhir tahun ini.Ketua Pegawai Eksekutifnya, Rayner Teo berkata, jumlah itu mampu dicapai menerusi pertambahan laluan baharu dan jumlah pesawat.Setakat ini, 530,000 penumpang telah diterbangkan ke lapan laluan iaitu Kota Kinabalu, Kuching, Langkawi, Kota Bahru, Penang, Tawau, Sibu dan Miri.Daripada 3,204 penerbangan, 1,884 melibatkan destinasi Malaysia Timur.Berdasarkan permintaan tinggi terutamanya bagi laluan Kuala Lumpur-Kota Kinabalu, syarikatnya akan terus memfokuskan laluan ke Sabah Sarawak secara berperingkat. "Kami akan meluaskan rangkaian dengan memberi tumpuan kepada wilayah ini. Seperti yang saya nyatakan, laluan Kota Kinabalu-Tawau adalah yang seterusnya akan diperkenalkan tidak lama dan lagi dan kami akan mempertimbangkan beberapa laluan lain dari semenanjung ke sini. "Kemudian kami akan memberi tumpuan kepada operasi antarabangsa bawah fasa kedua. Manakala fasa ketiga kami akan meninjau potensi laluan intra Sabah, dan Sarawak juga serta ke Nusantara,"kata Rayner Teo.Bercakap selepas sesi meja bulat di Kota Kinabalu, jelasnya Kinabalu-Tawau akan menjadi laluan kesembilan dikendalikan syarikat tersebut sejak beroperasi 1 Disember tahun lalu.Syarikat itu juga berhasrat untuk meluaskan laluan ke destinasi luar negara antaranya Singapura, Indonesia, Vietnam dan Thailand.

(Ketua Pegawai Eksekutif MYAirline, Rayner Teo)


Penjawat awam di Perak terima bantuan khas Aidilfitri RM700

IPOH, 6 April - Seramai 7,892 penjawat awam di Perak akan menerima bantuan khas kewangan RM700 sempena sambutan Aidilfitri tahun ini.Menteri Besar Perak, Datuk Seri Saarani Mohamad berkata penyaluran bantuan pada 17 April itu melibatkan semua gred perjawatan termasuk kakitangan di bawah skim Contract Of Service dan Contract For Service.

"Bantuan khas ini melibatkan peruntukan lebih RM5.63 juta. Penerima bantuan khas tersebut termasuklah guru sandaran tidak terlatih (GSTT), guru i'dadi, guru thanawi, guru tadika Islam, Orang Besar Jajahan dan pegawai sambilan harian," katanya pada sidang media sempena program Mesra Hari Bertemu Pelanggan di Stadium Indera Mulia, di sini.Tambah Saarani, kerajaan negeri juga bersetuju meneruskan bantuan Khas Aidilfitri kepada bekas Ahli Dewan Undangan Negeri (ADUN) dengan kadar RM500 seorang, seperti tahun lalu."Pemberian ini bagi menghargai jasa dan pengorbanan penjawat awam dalam memikul tanggungjawab menyampaikan perkhidmatan kepada rakyat," katanya.Sementara itu, Saarani berkata kerajaan negeri telah memperuntukkan lebih RM1.79 juta sebagai insentif kepada 492 pesara kerajaan negeri Perak bagi tempoh Julai 2021 hingga Jun 2022.


Jualan Agro Rahmah, inisiatif proaktif kawal harga produk agromakanan

PUTRAJAYA, 6 April - Program jualan Agro Rahmah merupakan inisiatif proaktif kerajaan bagi memastikan ketelusan dan kawalan produk harga agromakanan.  Perdana Menteri, Datuk Seri Anwar Ibrahim berkata program jualan terus dari ladang itu mampu menangkis peranan orang tengah.

"Tapi yang penting disini kalau kita tengok harga sayur jauh lebih murah kerana tidak melalui orang tengah dengan keuntungan berlebihan. "Tengok harga ini betul-betul jauh lebih rendah daripada pasar biasa, begitu juga harga barang-barang makanan lain buah-buahan, ikan, udang dan sebagainya," katanya ketika ditemui pemberita selepas merasmikan Jualan Agro Rahmah di Tapak Bazar Ramadan, di sini. Tambah Anwar, projek rintis Agro Rahmah di Putrajaya itu akan diperluas ke setiap negeri dengan pelaksanaannya akan diperhalusi Kementerian Pertanian dan Keterjaminan Makanan (MAFS) serta Agensi terlibat. Jualan Agro Rahmah akan dilaksana dua minggu sekali di tapak bazar ramadan Presint 3 dan akan berakhir pada Jun.Menerusi jualan tersebut, pengunjung akan dapat menikmati potongan harga sehingga 65 peratus daripada perbelanjaan sayur-sayuran dan bahan mentah kegunaan harian.Sementara itu, Anwar turut mengumumkan sewa tapak bazar Ramadan di Presint 3, Putrajaya diturunkan kepada RM850 berbanding RM1,000 sebelum ini.Katanya, keputusan tersebut memberi peluang kepada peniaga mendapat lebih keuntungan dan jika sambutan baik dengan cara yang lebih teratur, diskaun sewa itu boleh dipanjangkan selepas bulan Ramadan.


Struktur dan landasan LRT stesen Bandaraya pulih dua bulan lagi

SEPANG, 6 April - Kerosakan struktur dan landasan berhampiran Stesen Transit Aliran Ringan (LRT) Bandaraya yang menyebabkan pemberhentian operasi di enam stesen dijangka dapat dibaik pulih dalam tempoh satu hingga dua bulan lagi.Menteri Pengangkutan, Anthony Loke Siew Fook berkata sebaik struktur itu dibaiki, lima set tren yang digunakan bagi operasi di enam stesen LRT terbabit akan digerakkan semula ke depoh LRT di Ampang untuk penyelenggaraan.

"Sementara ini, kita fokus dulu untuk pembaikan struktur berhampiran Stesen LRT Bandaraya dalam masa satu hingga dua bulan ini. Selepas struktur dapat dibaiki, tren kosong itu akan digerakkan semula, balik ke depoh untuk diselenggara."Ketika ini, enam stesen itu ditutup berikutan masalah struktur di Stesen Bandaraya, menyebabkan lima set tren yang beroperasi antara enam stesen terbabit tidak boleh balik ke depoh untuk penyelenggaraan, itu sahaja sebabnya," katanya.Beliau berkata demikian pada sidang media selepas melancarkan Program Tenaga Diperbaharui Express Rail Link Sdn Bhd (ERL), di sini.Rapid Rail Sdn Bhd menerusi kenyataan sebelum ini memaklumkan operasi perkhidmatan LRT di enam stesen laluan Ampang-Sri Petaling membabitkan Stesen Bandaraya, Sultan Ismail, PWTC, Titiwangsa, Sentul dan Sentul Timur dihentikan sejak Ahad lalu.Bagi menampung keperluan dan melancarkan perjalanan penumpang, pihak Rapid Rail telah menyediakan perkhidmatan bas ekspres secara percuma.


KPDN seru lebih ramai pengilang sertai Payung Rahmah

SHAH ALAM, 6 April - Kementerian Perdagangan Dalam Negeri dan Kos Sara Hidup (KPDN) optimis lebih banyak pengilang akan menyertai kempen Payung Rahmah bagi  membantu peniaga yang terlibat dalam Menu Rahmah serta mengimbangi kos sara hidup di negara ini.Menterinya, Datuk Seri Salahuddin Ayub berkata setakat ini sebanyak dua pengilang terkenal telah turut serta iaitu Julie’s dan syarikat Linaco menerusi produk Rasaku.

"Jadi bila pengilang mula tampil untuk turut serta dalam inisiatif Payung Rahmah ini saya melihat ia jadi lebih mampan dan buatkan satu unjuran dengan komitmen diberikan bukan hanya vendor tetapi pengilang.“Di peringkat pengilang, ini yang kedua dan kita akan adakan lebih banyak libat urus daripada pengilang, kita cuba dapatkan senarainya,” katanya dalam sidang media selepas melancarkan Program Jualan Rahmah Rasaku, di sini.Tambah Salahuddin, penyertaan pengilang akan memudahkan para peniaga untuk terus mengekalkan Jualan Rahmah.


Majikan disaran buka peluang pekerjaan kepada banduan - Sivakumar

KUALA LUMPUR, 6 April - Kementerian Sumber Manusia (KSM) menyarankan lebih ramai majikan membuka peluang menggaji banduan iaitu orang di bawah parol (ODP) atau orang diselia (ODS) dan bekas banduan terlebih dahulu, berbanding menggaji pekerja asing.Menteri Sumber Manusia, V Sivakumar berkata langkah itu juga seiring dengan hasrat kerajaan untuk mewujudkan peluang pekerjaan bersasar kepada golongan mudah terjejas seperti yang digariskan di bawah Belanjawan 2023.

"Kita terlalu bergantung kepada pekerja asing pada masa ini sedangkan kita memang mempunyai ramai tenaga kerja di negara kita yang masih boleh digunakan."Tahun ini, kita menyasarkan seramai 15,000 banduan akan mendapat pekerjaan menerusi kerjasama strategik yang dilakukan antara Pertubuhan Keselamatan Sosial (PERKESO) dan Jabatan Penjara," katanya ketika ditemui pemberita pada Majlis Menandatangani Nota Kolaborasi antara PERKESO dan JPM, di sini.Nota Kolaborasi yang dimeterai itu adalah hasil kerjasama antara PERKESO dan JPM sejak 2021, bertujuan membuka lebih banyak peluang pekerjaan, peningkatan kemahiran serta perlindungan sosial kepada banduan dan bekas banduan.Sivakumar berkata, sejak kolaborasi itu diadakan sehingga Mac ini, seramai 588 banduan termasuk pelatih Sekolah Henry Gurney dan bekas banduan, berjaya mendapat tawaran dan penempatan pekerjaan.


Bekalan air di Manjung, Perak Tengah pulih sepenuhnya - LAP

IPOH, 6 April- Bekalan air yang menjejaskan hampir 80,000 akaun pengguna di daerah Manjung dan Perak Tengah pulih sepenuhnya awal pagi tadi.Pengurus Besar Lembaga Air Perak (LAP),Datuk Ishak Abd Rahman berkata Loji Rawatan Air (LRA) Teluk Kepayang, Bota juga telah beroperasi sepenuhnya."Semua dah okey, kembali seperti biasa, boleh kata 100 peratus (pulih) tetapi mungkin ada berlaku sedikit tekanan air rendah dan itu adalah perkara biasa."Loji (LRA Teluk Kepayang) pun dah jalan sepenuhnya, bekalan pun dah penuh, secara keseluruhannya (pelanggan) dah dapat (bekalan air). Pihak kami nak ucapkan ribuan terima kasih kepada semua pelanggan kerana memahami keadaan itu," katanya.Pada 3 April, Pengerusi Jawatankuasa Infrastruktur, Tenaga, Air dan Pengangkutan Awam Perak Datuk Seri Mohamad Nizar Jamaluddin berkata bekalan air di kawasan berkenaan dijangka pulih sebelum 8 April.Menurutnya ketika itu kerja-kerja pembaikan giat dijalankan pihak kontraktor selepas berlakunya gangguan bekalan utiliti tersebut sejak 31 Mac lepas.Sebanyak 79,360 akaun pengguna di Daerah Manjung dan Perak Tengah mengalami gangguan bekalan air tidak berjadual sejak tengah hari Jumaat lepas, akibat paip air mentah bocor di muka sauk LRA. - BERNAMA


MRT Laluan Putrajaya belum dapat atasi kesesakan - Loke

SEPANG, 6 April - Masih terlalu awal untuk menilai keberkesanan perkhidmatan Transit Aliran Massa (MRT) laluan Putrajaya dalam mengurangkan isu kesesakan jalan raya.Menteri Pengangkutan, Anthony Loke Siew Fook berkata ini kerana kesesakan pada waktu puncak masih kritikal terutamanya di Lebuhraya MEX, Lebuhraya Persekutuan, Lebuhraya Kuala Lumpur-Sungai Besi pada waktu pagi dan petang.

"Keadaan kesesakan waktu puncak terutama ketika Ramadan ini agak kritikal. Jadi, saya tidak hendak katakan laluan MRT itu sudah berjaya kurangkan kesesakan...belum lagi kerana masih peringkat awal,"katanya.Loke berkata demikian pada sidang media selepas melancarkan Program Tenaga Diperbaharui Express Rail Link Sdn Bhd (ERL) di Kompleks ERL Salak Tinggi, di sini. Tambah Loke, pihaknya menyasarkan laluan Putrajaya itu digunakan 200,000 penumpang setiap hari berbanding kira-kira 80,000 pada masa ini.Menurutnya, jumlah penumpang yang direkodkan dalam tempoh dua minggu pertama ketika beroperasi secara percuma adalah sebanyak 100,000 setiap hari."Memang perkara biasa sebab kalau percuma memang ramai orang akan guna namun kita melihat trend jumlah penumpang menggunakan pengangkutan awam itu sekarang terus meningkat."Kita akan ambil sedikit masa untuk tingkatkan jumlah penumpang, memang dalam semua perkhidmatan rel ini adalah perkara biasa yang mana masa diperlukan,” katanya.

MRT laluan Putrajaya dilancarkan Perdana Menteri, Datuk Seri Anwar Ibrahim dan mula beroperasi sepenuhnya pada 16 Mac lepas.


Iftar Rahmah Ramadan: JAWI turun padang bantu golongan memerlukan

KUALA LUMPUR, 6 April- Kira- kira 630,000 pek makanan juadah berbuka puasa percuma diagihkan Jabatan Agama Islam Wilayah Persekutuan (JAWI) dengan kerjasama Majlis Agama Islam Wilayah Persekutuan (MAIWP) sepanjang Ramadan ini.Menteri di Jabatan Perdana Menteri (Hal Ehwal Agama), Datuk Dr. Mohd Na'im Mokhtar berkata,sebanyak 70 buah masjid dan surau di seluruh Wilayah Persekutuan terbabit dalam menyediakan juadah berkenaan."Semoga program ini akan memberi peluang kepada MAIWP dan JAWI, rakan-rakan kerja di bawah agensi agama untuk merapatkan diri secara aktif dengan masyarakat. Sekarang kita sasar bukan nak minta golongan yang susah dan asnaf untuk datang bertemu dengan kita di pejabat-pejabat dan sebagainya. Ini contoh kita mengambil pendekatan untuk turun ke padang," katanya.

(Menteri di Jabatan Perdana Menteri (Hal Ehwal Agama), Datuk Dr. Mohd Na'im Mokhtar)

Beliau berkata demikian selepas melancarkan program Iftar Rahmah Ramadan di ibu negara.Program tersebut berkonsepkan “soup kitchen” iaitu dilaksana secara bergotong-royong .Pek makanan akan diedar kepada golongan sasaran, antaranya golongan B40, asnaf dan petugas barisan hadapan .


Agong, Raja Permaisuri tiba di Pulau Pinang

BAYAN LEPAS, 6 April- Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah berangkat tiba di Lapangan Terbang Antarabangsa Pulau Pinang di Bayan Lepas untuk memulakan lawatan selama tiga hari.Keberangkatan tiba Seri Paduka disambut Yang Dipertua Negeri Pulau Pinang, Tun Ahmad Fuzi Abdul Razak dan Ketua Menteri, Chow Kon Yeow.

(Ketua Menteri, Chow Kon Yeow menyambut keberangkatan tiba Yang di-Pertuan Agong, Al-Sultan Abdullah/FB Istana Negara)

Al-Sultan Abdullah dan Tunku Azizah dijadual berangkat ke bazar Ramadan di Tanjong Tokong selain menghadiri majlis buka puasa dan edaran bubur lambuk.Esok, Yang di-Pertuan Agong akan berangkat ke Majlis Perasmian Masjid Jamek Ar Rahmani, Pokok Sena, Tasek Gelugor.Manakala, Raja Permaisuri Agong akan berangkat ke Majlis Perasmian Pusat Jagaan Darul Hanan, Kepala Batas.Pada sebelah malam pula, Tunku Azizah dijadual menghadiri Jamuan Santapan Durian di Batu Feringhi.Pada hari terakhir Al-Sultan Abdullah akan berangkat ke Majlis Pengurniaan Watikah Pelantikan Ahli Majlis Agama Islam dan Hakim Syarie Negeri Pulau Pinang.


Inisiatif tenaga diperbaharui diperluas kepada sektor pengangkutan awam

SEPANG, 6 April- Kementerian Pengangkutan komited untuk memperluaskan inisiatif tenaga boleh diperbaharui dalam sektor pengangkutan awam dan pelabuhan di seluruh negara.

Menterinya, Anthony Loke berkata inisiatif itu akan dilaksanakan ke stesen pengangkutan awam bagi memperbanyakkan penggunaan tenaga boleh diperbaharui selain mengurangkan kos operasi dalam sektor itu."Dasar ini akan diperluaskan kepada operator seperti Prasarana, Keretapi Tanah Melayu Bhd (KTMB) dan sebagainya. Memang ada perancangan juga untuk dipasang pada stesen MRT dan LRT sebagainya, dipasang solar panel ini", katanya.

(Menteri Pengangkutan melakukan lawatan ke depoh selepas melancarkan program tenaga diperbaharui ERL di Depoh ERL Salak Tinggi/BERNAMA)

Tambahnya, beberapa operator pengangkutan awam melaksanakan inisiatif berkenaan.Beliau berkata kepada media selepas melancarkan program tenaga boleh diperbaharui Express Rail Link Sdn Bhd (ERL) di Depoh ERL Salak Tinggi, Sepang, Selangor.Fasa pertama projek itu melibatkan pemasangan panel solar di atas bumbung di stesen Bandar Tasik Selatan dan Salak Tinggi, serta di Depoh ERL di Salak Tinggi. Dengan pelaksanaan projek itu, ERL dianggap sebagai pengendali rel dan pengangkutan awam pertama di Malaysia yang menggunakan tenaga solar dengan penjimatan kos sebanyak RM140,000 setahun.


Tiada aduan makan secara terbuka diterima JAINJ setakat ini

KULAI, 6 April-Jabatan Agama Islam Negeri Johor (JAINJ) tidak menerima sebarang aduan atau laporan melibatkan perbuatan makan dan minum di kawasan terbuka, sepanjang 15 hari Ramadan

Exco Hal Ehwal Agama Islam Johor, Mohd Fared Mohd Khalid berkata, JAINJ giat menjalankan operasi di setiap premis makanan bagi memastikan pematuhan umat Islam terjaga, selain mengadakan operasi pada waktu malam bagi mengelakkan sebarang aktiviti maksiat, mencemari kesucian Bulan Ramadhan."Alhamdulilah, kita sangat berpuas hati, rata – rata semua pihak menghormati bulan Ramadan, dan ketika ini kita mengesahkan tidak ada lagi sebarang tangkapan kepada mana – mana orang yang melakukan kesalahan, terutama makan di khalayak ramai", katanya selepas menghadiri Majlis Agihan Bubur Lambuk di Kolej Yayasan Pelajaran JohorDalam pada itu, Fared turut memberitahu Kumpulan Pendidikan Yayasan Pelajaran Johor (KPYPJ), bersama Majlis Agama Islam Negeri Johor (MAINJ) komited meringankan beban mahasiswa pada bulan ramadhan, menerusi sumbangan Tabung Amanah KPYPJ, berjumlah RM20,500 Sumbangan disalurkan kepada 47 pelajar daripada golongan B40, manakala 16 pelajar terkesan banjir, menerima bantuan makanan dan wang.KPYPJ turut menerima sumbangan zakat RM10,000 daripada bank Islam.Beliau berkata demikian semasa Majlis Agihan Bubur Lambuk di Kolej Yayasan Pelajaran Johor.

(Exco Hal Ehwal Agama Islam Johor, Mohd Fared Mohd Khalid/FOTO RTM)


Jenazah Rubiah Sabtu selamat dikebumi

EMAMAN, 6 April- Jenazah wanita yang dibunuh suami menggunakan tukul besi di Kampung Besol, Bukit Besi, Dungun, selamat dikebumi pagi tadi.Jenazah Allahyarham Rubiah Sabtu, 41 tiba Tanah Perkuburan Islam Bandar Bukit Besi pada pukul 11.15 pagi dan selamat disemadikan kira-kira pukul 11.18 pagi.Terdahulu jenazah allahyarham dibawa dari Forensik Hospital Sultanah Nur Zahirah (HSNZ), Kuala Terengganu seterusnya dibawa ke Masjid Bukit Besi untuk solat jenazah. Lebih 200 sanak saudara, kenalan dan penduduk kampung mengiringi jenazah bagi melancarkan urusan pengebumian. Turut hadir ke majlis pegebumian adalah 6 orang anak-anak allahyarham.Sementara itu, ibu mertua Allahyarham Wan Zaini Wan Abdullah, 60 berkata Allahyarham Rubiah sempat berpesan agar menjaga kesemua anaknya sekiranya terjadi perkara yang tidak diingini terjadi kepadanya."Makcik tetap anggap dia macam anak sendiri. Dia berpesan sekiranya apa-apa terjadi kepadanya dia minta agar anak-anaknya dijaga. Dia tidak berharap kepada orang lain", kata Wan Zaini.Dalam kejadian sekitar pukul 8.00 pagi semalam, Rubiah Sabtu maut setelah dipukul suaminya menggunakan penukul besi di bahagian muka.Hasil siasatan polis, mendapati kejadian tersebut disebabkan perselisihan faham mangsa dan tertuduh, Mohd Amir Hamzah, 30, menyebabkan tertuduh bertindak luar kawalan.

(Ibu mertua Allahyarham, Wan Zaini Wan Abdullah/FOTO RTM)


KPT bentang pindaan RUU AUKU hujung tahun ini

PUTRAJAYA, 6 April- Kementerian Pengajian Tinggi akan membentangkan pindaan Rang Undang-Undang (RUU) Akta Universiti dan Kolej Universiti 1971 (AUKU) hujung tahun ini.Menterinya, Datuk Seri Khaled Nordin menyatakan pindaan tersebut masih dalam proses draf yang membabitkan Seksyen 15 dan 16."Saya cuba tahun ini lah, sebab kita kena melalui satu proses. Prosesnya ialah kita kena pastikan pindaan itu diluluskan, dia punya kerangka apa semua itu dipersetujui Pejabat Peguam Negara, kemudian hantar ke kabinet.Sebelum bentang di kabinet, kita akan dapatkan maklumat daripada kementerian-kementerian lain dan sebagainya," kata Khaled kepada pemberita pada sidang media Majlis Sesi Townhall Akta Universiti dan Kolej Universiti 1971 (AUKU), di sini.Tambah beliau, melalui pindaan tersebut, ia akan lebih mematangkan mahasiswa dalam mengurus dan melakukan aktiviti dalam kampus.Mengenai garis panduan yang akan ditetapkan pula, Datuk Seri Khaled menyatakan proses tersebut akan melibatkan pertubuhan pelajar dan pihak pengurusan universiti sahaja.

(Menteri Pengajian Tinggi, Datuk Seri Khaled Nordin ditemui pemberita pada sidang mediaselepas Majlis Sesi Townhall Akta Universiti dan Kolej Universiti 1971 (AUKU))


Jumlah penerbangan domestik sempena Aidilfitri akan ditambah

SEPANG, 6 April- Kekerapan jumlah penerbangan domestik sempena sambutan Hari Raya Aidilfitri tahun ini akan ditambah. Menteri Pengangkutan Anthony Loke berkata ini termasuk laluan ke Sabah dan Sarawak."Maka kapasiti penerbangan akan bertambah, kapasiti tempat duduk akan bertambah. "Jadi sudah tentu purata harga juga dijangka akan menurun. jadi, itu pendekatan yang kita guna pakai", katanya dalam sidang media selepas melancarkan program tenaga diperbaharu Express Rail Link Sdn Bhd (ERL) di Depoh ERL Salak Tinggi di sini hari ini.

Tambahnya, Suruhanjaya Penerbangan Malaysia memaklumkan kepada pihak kementerian dalam Mesyuarat Jemaah Menteri semalam mengenai kelulusan pertambahan penerbangan itu.Beliau mengesahkan banyak penerbangan tambahan diluluskan termasuk syarikat penerbangan Malaysia Airlines yang akan menggunakan pesawat lebih besar bagi menampung permintaan tersebutPerincian berhubung kapasiti penambahan penerbangan itu, dijangka akan diumum dalam masa terdekat.


Niaga hadapan FBM KLCI rendah pada tengah hari

KUALA LUMPUR, 6 April- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives diniagakan rendah pada sesi dagangan tengah hari.Pada waktu rehat, kedua-dua kontrak April 2023 dan Jun 2023 susut 17.5 mata kepada 1,414.5 dan 1,416.0, Mei 2023 turun 17 mata kepada 1,416.5 dan September 2023 menguncup 16 mata kepada 1,408.0.Jumlah dagangan 4,640 lot manakala kepentingan terbuka 34,047 kontrak.Sementara itu, indeks penanda aras FBM KLCI susut 12.10 mata kepada 1,417.50 daripada penutupan semalam pada 1,429.55.- BERNAMA


4,524 orang fakir dan miskin di Negeri Sembilan terima BKK, RM300

REMBAU, 6 April- Kerajaan Negeri Sembilan menerusi Menteri Besar Pemerbadanan (MBI) akan mengagihkan pemberian sumbangan tunai kepada golongan fakir dan miskin di seluruh daerah di Negeri Sembilan.Seramai 4,524 orang fakir dan miskin akan menerima manfaat daripada Bantuan Khas Kewangan (BKK) ini dengan nilai sebanyak RM300 bagi setiap Ketua Isi Rumah (KIR).Menteri Besar Negeri Sembilan, Datuk Seri Aminuddin Harun berkata Majlis Agama Islam Negeri Sembilan (MAINS) juga telah menyalurkan bantuan Aidilfitri sebanyak RM700 kepada asnaf fakir dan RM500 kepada asnaf miskin menjadikan jumlah yang diterima oleh asnaf fakir ialah sebanyak RM1,000 manakala asnaf miskin sebanyak RM800."Sumbangan kerajaan negeri pada hari ini sedikit sebanyak membantu tuan-tuan dan puan-puan menyediakan kelengkapan dan persiapan menyambut lebaran.Saya juga menyarankan semua penerima untuk merancang perbelanjaan dengan bijak agar mempunyai sedikit wang simpanan walaupun kita meraikan hari raya akan datang," kata Aminuddin dalam ucapannya pada Majlis Penyerahan Sumbangan Aidilfitri Fakir Miskin Negeri Sembilan di Masjid Jamek An-Nur, di sini.

(Menteri Besar Negeri Sembilan, Datuk Seri Aminuddin Harun bersama jemaah yang hadir pada MajlisPenyerahan Sumbangan Aidilfitri Fakir Miskin Negeri Sembilan di Masjid Jamek An-Nur)

Sementara itu, rata-rata penerima yang ditemui menzahirkan rasa syukur kerana sumbangan tersebut dapat meringakan beban mereka dalam menyediakan persiapan hari raya."Saya nak ucapkan terima kasih kepada kerajaan negeri dengan penyaluran bantuan ini. Ia sedikit sebanyak dapat membantu saya meringankan beban untuk menyambut hari raya nanti," kata Mohamad Asnizam Mohamad."Alhamdulillah, dapat duit bantuan asnaf ini dapat meringankan beban keluarga saya, sebab suami saya adalah pesakit dialisis dan anak saya pula pesakit 'down sindrom'. Saya tak terkata nak cakap macam mana, memang meringankan beban keluarga saya la untuk perayaan nanti boleh beli baju ke persiapan hari raya," kata Siti Noridayu Zainal.


MOSTI raih pelaburan RM32.5 billion, hasil lawatan PM ke China

(Perdana Menteri menyaksikan majlis menandatangani MoU semasa Forum Perniagaan Malaysia-China 2023 di Beijing /BERNAMA)

PUTRAJAYA, 6 April- Malaysia berjaya meraih RM32.5 billion pulangan pelaburan dalam bidang sains, teknologi dan inovasi hasil lawatan Perdana Menteri, Datuk Seri Anwar Ibrahim ke China minggu lalu.Ia hasil pemeteraian dua memorandum persefahaman (MOU) dengan syarikat Zhejiang Geely Holding Group. Ltd dan Shanghai DC-Science Co Ltd. Menteri Sains, Teknologi dan Inovasi, Chang Lih Kang berkata, pelaburan RM30 billion daripada syarikat Zhejiang Geely adalah berkaitan kenderaan elektrik (EV) serta pembangunan dan pengkomersialan lembah Teknologi Automatif (AHTV) di Tanjung Malim, Perak.Manakala, kerjasama dengan Shanghai DC-Science akan membawa pelaburan bernilai RM2.5 billion melalui pembinaan sebuah pusat data berprestasi Tinggi di Sedenak, Johor.

(Menteri Sains, Teknologi dan Inovasi, Chang Lih Kang)

"Sebenarnya pihak syarikat China, tindakan mereka amat cepat kerana pada Sabtu ini ada dua lagi syarikat kenderaan elektrik (EV) yang akan datang dan kami akan hos mereka untuk menerokai peluang untuk mereka bertapak di sini melabur di AHTV. "Jadi, boleh dikatakan mereka sangat laju dan agresif serta menunjukkan minat untuk bertapak di Malaysia", katanya.Beliau berkata demikian dalam sidang media mengenai kejayaan hasil lawatan rasmi Perdana Menteri ke China di Putrajaya.Secara keseluruhan, sebanyak RM170 billion nilai pelaburan berjaya diraih menerusi pemeteraian 19 memorandum persefahaman perniagaan antara syarikat Malaysia dan China pada lawatan tersebut.


Aidilfitri, 300 pelajar sekolah di Terengganu dapat bantuan

HULU TERENGGANU, 6 April- Yang Dipertuan Muda Terengganu, Tengku Muhammad Ismail Sultan Mizan berkenan mengurniakan bantuan kepada 300 pelajar sekolah.Mereka terdiri daripada golongan fakir miskin dan yatim piatu sempena sambutan Hari Raya Aidilfitri di sini.Keberangkatan baginda diiringi kekanda dan adindanya, Tengku Nadhirah Zahrah, Tengku Muhammad Mua’az dan Tengku Fatimatuz Zahra’.Turut hadir Menteri Besar Terengganu, Datuk Seri Dr Ahmad Samsuri Mokhtar dan Isteri, To’ Puan Seri Tuan Faizah Tuan Ab Rahman.Pelajar yang terpilih melibatkan dua daerah iaitu Marang dan Hulu Terengganu, membabitkan 93 buah sekolah rendah dan menengah.Pelajar yang terpilih menerima kurniaan berupa wang tunai sebanyak RM200 setiap seorang, selain pakaian Hari Raya Aidilfitri dan kurma.

(Pelajar yang terpilih melibatkan dua daerah iaitu Marang dan Hulu Terengganu, membabitkan 93 buah sekolah rendah dan menengah)


Japen Kelantan jalin kerjasama tingkat kesedaran risiko penipuan dalam talian

TUMPAT, 6 April- Bagi memberi kesedaran terhadap risiko penipuan dalam talian kepada masyarakat khususnya di Kelantan, pelbagai inisiatif dilakukan Jabatan Penerangan (Japen) Kelantan. Antaranya adalah jalinan kerjasama startegik bersama agensi kerajaan dan swasta bagi memberi penerangan khusus berkenaan jenayah siber itu. Pengarah JaPen Kelantan, Muhd Nor Aswadi Md Nor berkata, kerjasama strategik itu merupakan iktiar terakhir Kemeterian Komunikasi Digital (KKD) untuk menguar-uarkan kepada masyarakat supaya tidak terjebak dengan penipuan dalam talian. "Kita melaksanakan program penyelesaian isu semasa melalui dua kaedah, pertama komunikasi bersemuka dengan rakyat seperti mana hari ini.

"Kaedah yang kedua secara menggunakan media baharu, ada pelbagai platform yang boleh diguna pakai untuk menjelaskan isu semasa," katanya.

(Pengarah JaPen Kelantan, Muhd Nor Aswadi Md Nor)

Beliau berkata demikian kepada media selepas menghadiri Program Taklimat isu-isu semasa berkenaan Advokasi Penipuan Kewangan dan pengagihan bubur lambuk di Wakaf Bharu, di sini. Tambah beliau, pihaknya akan terus melaksanakan program bagi memberi penerangan berkenaan isu semasa dalam dan luar negara. Katanya lagi, Japen Kelantan akan melaksanakan 200 program tahun ini bagi memberi penerangan dan penjelasan termasuk berkaitan tiga R iaitu “Race”, “Religion”, “Royalty”.


Lawatan ke Melaka, YDP Agong terima sembah taklimat MAIM

BANDA HILIR, 6 April- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah hari ini berkenan menerima sembah taklimat daripada Pengerusi Majlis Agama Islam Melaka (MAIM), Datuk Seri Sulaiman Md Ali di sebuah hotel di Banda Hilir sempena lawatan hari terakhir ke Melaka.Turut hadir menyaksikan adalah Yang di-Pertua Negeri, Tun Mohd Ali Mohd Rustam, Ketua Menteri, Datuk Seri Ab Rauf Yusoh serta Ahli Majlis MAIM. Pada majlis itu, Al-Sultan Abdullah berkenan menerima laporan prestasi dan pencapaian MAIM sepanjang tahun 2022.Selain itu, Datuk Seri Sulaiman turut membentangkan perancangan MAIM bagi tahun ini yang merangkumi skim bantuan zakat baharu 2023 memfokuskan golongan asnaf termasuk muallaf.Sebelum berangkat pulang, Seri Paduka Baginda turut berkenan menerima cendera kenangan dari Kerajaan Negeri Melaka yang disampaikan oleh Tun Mohd Ali.

(Yang di-Pertuan Agong, Al-Sultan Abdullah Ri'ayatuddin Al-Mustafa Billah Shahmenerima sembah taklimat berhubung laporan prestasi MAIM)


Kemalangan dua lori, seorang pemandu maut

GUA MUSANG, 6 April- Seorang lelaki maut manakala seorang lagi mengalami kecederaan dalam kemalangan membabitkan dua buah lori, semalam.Kejadian berkenaan berlaku di Jalan Gua Musang–Jeli, Kelantan.Ketua Polis Daerah Gua Musang, Superintenden Sik Choon Foo berkata mangsa, 40 tahun yang memandu lori membawa muatan mentega dalam perjalanan dari arah Gua Musang menghala ke Jeli. "Siasatan lanjut mendapati lori membawa mentega telah masuk ke laluan lori yang membawa kayu balak dari arah bertentangan dan mengakibatkan berlakunya pertembungan."Akibat daripada pertembungan itu, pemandu lori mentega maut di tempat kejadian."Mayat mangsa dihantar ke Bahagian Forensik Hospital Gua Musang untuk bedah siasat manakala pemandu lori kayu balak yang mengalami kecederaan di kaki menerima rawatan lanjut di hospital sama."Kes disiasat dibawah Seksyen 41 (1) APJ 1987 kerana memandu secara melulu sehingga menyebabkan kematian."Siasatan lanjut masih dijalankan,"katanya menerusi kenyataan.


Polisi PEP harus dilaksana, elak negara berdepan risiko penarafan

KUALA LUMPUR, 6 April- Negara akan terdedah kepada risiko penarafan yang tidak memuaskan sekiranya institusi kewangan tidak terus melaksanakan polisi berkaitan Individu Yang Mempunyai Pengaruh Politik (PEP).Timbalan Menteri Kewangan II, Steven Sim Chee Keong berkata antara lain, penilaian negatif ke atas negara akan mengakibatkan kesan serius kepada urusan perbankan.Contohnya, rakyat Malaysia dan syarikat yang ditubuhkan di Malaysia akan dikenakan tahap penelitian dan pemantauan yang lebih ketat apabila berurusan dengan pihak luar negara dan ini akan menyukarkan pembukaan akaun serta membuat transaksi kewangan antara sempadan.Bagaimanapun, Bank Negara Malaysia (BNM) akan terus mengadakan perbincangan dengan institusi perbankan dari semasa ke semasa untuk menambah baik proses dalaman dan prosedur berkenaan PEP."Bagi pelanggan yang berisiko tinggi termasuk PEP, institusi-institusi perbankan perlu melakukan usaha wajar pelanggan yang dipertingkatkan 'Enhanced Customer Due Diligence (ECDD). Pelaksanaan ECDD bertujuan untuk mendapatkan maklumat dan kefahaman secara menyeluruh mengenai pelanggan tersebut dan seterusnya memelihara sektor kewangan negara daripada sebarang risiko aktiviti jenayah kewangan.Langkah-langkah ini adalah bersifat pencegahan dan tidak harus ditafsirkan sebagai persepsi negatif ke atas PEP. Saya sedar ramai dalam kalangan kita ini termasuk dalam PEP," kata Steven Sim di Parlimen, hari ini.

Beliau menjawab pertanyaan Senator Tan Sri Mohamad Fatmi Che Salleh.Tambahnya, pematuhan Malaysia kepada piawaian antarabangsa tertakluk kepada penilaian bersama oleh badan antarabangsa 'Financial Action Task Force' (FATF).Sebarang keputusan FATF mengenai ketidakpatuhan terhadap piaiwan yang digariskan boleh membawa kesan yang negatif, termasuk penyenaraian hitam negara tersebut.


Cadangan kaji semula tempoh haji akan dibincangkan

KUALA LUMPUR, 6 April- Cadangan untuk mengkaji semula tempoh ibadah haji akan dibincangkan lebih lanjut dan mendalam.Ini kerana Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata dengan memendekkan tempoh pakej muassasah akan menyebabkan jemaah haji menginap di Makkah dan Madinah semasa waktu kemuncak haji dan akan menyebabkan peningkatan kos tiket penerbangan dan sewaan bangunan."Tempoh masa yang begitu panjang iaitu 40 hingga 45 hari ini berdasarkan kontrak jangka panjang, sebahagian usaha dibuat Tabung Haji (TH) dengan pemilik-pemilik hotel di Arab Saudi. Tempoh yang begitu panjang itu membolehkan kos terbabit dikawal. Jika dipendekkan maka tempoh masa ditetapkan itu berlaku pada kemuncak haji dan ketika itu berlaku peningkatan yang sangat tinggi ke atas hotel yang bakal didiami jemaah haji. Perkara ini akan dibawa dalam bengkel untuk kajian lebih lanjut dan mendalam. Satu mekanisme yang baik akan memastikan kos ditanggung muassasah dapat dikurangkan," katanya ketika menjawab soalan tambahan Senator Datuk Mohd Hisamudin Yahaya di sini.TH telah berusaha untuk mengawal peningkatan kos dengan memeterai beberapa perjanjian kontrak jangka panjang untuk penerbangan, penginapan, sajian makanan, dan pelbagai perkhidmatan di Arab Saudi.Dengan cara tersebut, harga dapat ditetapkan untuk satu tempoh masa dan tidak dinaikkan setiap tahun.TH sebelum ini menjangkakan jumlah kos haji untuk jemaah haji muassasah akan meningkat sehingga 30,850 pada tahun ini.Mekanisme bantuan kewangan haji secara bersasar untuk musim haji tahun ini dan tahun-tahun berikutnya akan diteruskan oleh TH dengan mengambil kira tahap kemampuan kewangan seseorang.


Kelewatan pembinaan LCS, tidak jejas keupayaan kapal

KUALA LUMPUR, 6 April- Kelewatan pembinaan Kapal Tempur Pesisir (LCS) tidak akan menjejaskan keupayaan enjin dan peralatan lain, meskipun telah dibeli lebih awal.Menteri Pertahanan, Datuk Seri Mohamad Hasan berkata enjin diesel yang diperoleh daripada MTU Services dari Jerman itu sentiasa diuji dan berada dalam keadaan baik."Soal enjin ini, tiada masalah. Jarang kita guna yang ketinggalan zaman. Kita guna yang sama, begitu juga kotak gear dan kipas. Kipas ini yang akan tentukan kelajuan dan macam mana kapal ini dioperasikan nanti, batang 'shaft' juga yang sama.Namun, kita perlu naik taraf CMS termasuk juga tukar jenis peluru berpandu yang mana sekarang ini kita ambil dari negara Norway," kata Mohamad di Parlimen, hari ini.Beliau menjawab soalan tambahan Senator Datuk Dr Ahmad Azam Hamzah mengenai kelewatan pembinaan LCS yang boleh mengurangkan keupayaan kapal berkenaan.Dalam pada itu, pihaknya tidak akan berkompromi dengan syarikat yang menggunakan 'orang tengah' bagi menguruskan pembinaan kapal-kapal LCS.Persetujuan itu dicapai menerusi mesyuarat bersama jemaah menteri dan akan serahkan kepada agensi berkaitan untuk menyiasat lanjut.

(Menteri Pertahanan, Datuk Seri Mohamad Hasan/PARLIMEN)


Penyedia aplikasi Azan diminta selaraskan tarikh dan masa ikut Takwim JAKIM

PUTRAJAYA, 6 April-Penyedia aplikasi azan di telefon pintar diminta untuk menyelaraskan tarikh dan masa standard mengikut takwim Islam yang dikeluarkan oleh Jabatan Kemajuan Islam Malaysia (JAKIM).Menurut Penolong Pengarah Kanan Seksyen Kajian Falak, Bahagian Penyelidikan JAKIM, Khairul Anuar Yazid, mereka diminta untuk menyelaraskan tarikh tersebut kerana didapati terdapat sebilangan penyedia aplikasi menggunakan waktu zon Mekah yang menyebabkan wujudnya perbezaan tarikh dan waktu yang ketara berbanding waktu tempatan.Jelasnya, tarikh dan waktu yang berbeza ini akan menimbulkan kekeliruan terutama melibatkan tarikh-tarikh penting umat Islam seperti tarikh hari raya dan juga tarikh permulaan puasa."Mereka mendakwa mengambil sumber waktu solat daripada JAKIM tetapi tarikh tersebut diambil daripada Arab Saudi, ada yang tidak merujuk kepada sumber rasmi, jadi mereka mendakwa jam ini telah disahkan oleh JAKIM, namun, sebahagian sahaja maklumat yang ada dalam jam tersebut yang diambil bersumberkan JAKIM", katanya ketika ditemui disini.Tambahnya, para penyedia aplikasi azan dan sebagainya boleh mendapatkan data berkenaan takwim Islam, waktu solat dan pelbagai maklumat lain melalui JAKIM secara percuma.Dalam pada itu, JAKIM akan mencerap anak bulan Syawal pada 20 April bersamaan 29 Ramadan ini bagi menetapkan tarikh 1 Syawal nanti. Justeru, buat masa ini, JAKIM tidak pernah mengeluarkan sebarang ketetapan tarikh bagi Hari Raya Aidilfitri menerusi mana-mana platform.

(Beberapa contoh aplikasi Azan di telefon pintar/Youtube.com/@AliGajet)


PIBG santuni pelajar waktu sahur

KUALA NERANG, 6 April- Persatuan Ibu Bapa dan Guru (PIBG), Sekolah Menengah Kebangsaan (SMK) Dato’ Syed Ahmad, menggunakan ”waktu bersahur” untuk mendekati para pelajar yang tinggal di asrama sekolah berkenaan.Selain mengeratkan hubungan antara pemimpin dan pelajar, program singgah sahur anjuran PIBG itu juga bertujuan untuk melihat dengan lebih dekat menu bersahur yang dihidangkan kepada para pelajar.Yang Dipertua PIBG sekolah itu, Dato’ Badrol Hisham Hashim berkata, program singgah sahur ini melibatkan seramai 243 orang pelajar tingkatan tiga, empat dan lima yang tinggal di asrama sekolah berkenaan.Beliau berkata, menu yang disediakan oleh pengusaha dewan makan asrama amat bersesuaian dan memenuhi cita rasa pelajar."Tujuan pihak PIBG datang pada pagi ini kita nak dekati pelajar dan nak lihat suasana bersahur. "Dan Alhamdulillah saya tengok menu yang dihidangkan ini bersesuaian dengan persekitaran para pelajar dan masakan yang dihidangkan pun masih panas di mana pagi ini dimasak oleh pihak pengusaha kantin. "Ini menunjukkan bahawasanya apa yang telah dipentingkan oleh Kementerian Pendidikan saya rasa satu yang boleh diamalkan dan memenuhi cita rasa pelajar. "Apa yang saya harap supaya menu yang dihidangkan ini sesuailah dengan cita rasa bersahur," katanya.Program turut dihadiri Dekan Hal Ehwal Pelajar, Universiti Utara Malaysia (UUM), Dr Kamarul Azman Khamis.

Sementara itu, Dr Kamarul Azman berkata, ruang tersebut digunakan untuk menjelaskan tentang peluang yang disediakan di institusi pengajian tinggi."Kita bersahur, kita bersama dengan mereka dengan makanan yang ada pada hari ini kita ingin merasai denyut nadi pemimpin bersama rakyat, kita turun bersama-sama dengan YDP yang ada pada hari ni. "Ia juga merupakan bagaimana caknanya kita bersama dengan masyarakat, caknanya kita bersama dengan pelajar-pelajar, pemimpin-pemimpin pelajar yang ada pada hari ini. "Mudah-mudahan masyarakat yang ada di luar sana, pemimpin-pemimpin turunlah ke padang bersama dengan pelajar, kita turun kita mendekati mereka.""Mudah-mudahan hasrat yang disarankan oleh Menteri (Pendidikan) atau kerajaan yang ada pada hari ni dapat dilestarikan bersama-sama insya-Allah," katanya.